Nik Akif mahu jadikan kekecewaan edisi 2019 sebagai pengajaran

KUALA LUMPUR, 5 Mei- Skuad Bawah 23 Tahun (B-23) negara perlu menjadikan kegagalan edisi lalu sebagai pengajaran dalam misi membawa pulang pingat emas pada Sukan SEA 2021 Hanoi yang akan bermula 12 hingga 23 Mei ini.Kapten pasukan, Nik Akif Syahiran Nik Mat berkata, kekecewaan tersebut wajar dijadikan azimat buat skuad muda negara itu bagi mengelakkan ‘mimpi ngeri’ tersingkir awal berulang sekali lagi.Nik Akif yang beraksi pada temasya edisi 2019 di Filipina bagaimanapun mengakui, dia dan rakan sepasukannya tidak boleh sesekali memandang rendah kemampuan pihak lawan.Perancang tengah itu menjelaskan, semua pemain dalam skuad B-23 Harimau Malaya tidak akan mengambil mudah cabaran daripada mana-mana pasukan walaupun lawan yang ditentang itu nanti berstatus pasukan kerdil.

(Nik Akif bersama Skuad Bawah B-23  ketika sesi latihan di padang)

Pada edisi 2019 di Filipina, Malaysia menamatkan saingan kumpulan di kedudukan kedua tercorot, sekali gus gagal mara ke peringkat kalah mati.Dua tahun sebelum itu, skuad negara beraksi cemerlang dengan memenangi pingat perak pada edisi 2017 di Kuala Lumpur.Bagi edisi di Hanoi kali ini, Malaysia yang diundi dalam Kumpulan B akan membuka kempen acara bola sepak dengan menentang jaguh Sukan SEA, Thailand, Sabtu ini.Skuad kendalian Brad Maloney itu kemudian dijadual bertemu Laos pada 11 Mei, Singapura (14 Mei) dan Kemboja pada 16 Mei bagi memburu dua slot teratas kumpulan untuk layak ke peringkat separuh akhir.


Feyenoord akan menentang Roma dalam perlawanan akhir edisi pertama Liga Konferensi Europa

(Pemain Roma meraikan kejayaan selepas memenangi perlawanan bola sepak separuh akhir kedua Liga Persidangan UEFA antara AS Roma dan Leicester City di Stadium Olimpik /AFP)

PARIS, 6 Mei - Perlawanan akhir Liga Konferensi Europa yang julung kali diadakan bakal menemukan kelab Belanda, Feyenoord dengan kelab Serie A Itali, A-S Roma.Feyenoord yang bertandang ke Marseille, menewaskan wakil Perancis itu dengan agregat 3-2 setelah terikat tanpa jaringan dalam aksi separuh akhir kedua.

Manakala di Rome, Roma menyingkirkan kelab Liga Perdana Inggeris, Leicester City dengan agregat 2-1 selepas menang 1-0.Perlawanan akhir akan berlangsung pada 25 Mei di Tirana, Albania. -AFP


Jersi Maradona catat rekod dunia dilelong dengan harga AS$9.28 juta

ANKARA, 5 Mei - Jersi dipakai Diego Maradona ketika menjaringkan gol menentang England dalam Piala Dunia 1986 dijual dalam lelongan di Sotheby's, London pada Rabu dengan harga AS$9.28 juta sekali gus mencatatkan rekod dunia.

Jualan berkenaan turut mencatat rekod tertinggi untuk mana-mana barangan cenderahati sukan pernah dijual, menurut syarikat yang menguruskan lelongan berkenaan, Sotheby's.

Tujuh pembida bersaing merebut jersi berkenaan yang dilelong sejak 20 April lalu dan berakhir semalam, namun Sotheby's enggan mendedahkan nama pembeli yang memenangi bidaan.

Rekod sebelum ini dipegang Babe Ruth untuk jersi yang dipakainya dalam perlawanan musim 1928-1930 bersama New York Yankees yang dijual pada harga AS$5.64 juta pada 2019.

"Jersi bersejarah ini adalah kenangan untuk saat penting bukan saja dalam sejarah sukan, tetapi sejarah abad ke-20.

Gol jaringan Maradona ketika itu menjadi popular dan dikenali  "hand of God” membolehkan Argentina menewaskan England untuk merangkul Piala Dunia yang kedua dan terakhir pasukan itu setakat ini.Ketika itu Maradona berusia 25 tahun selaku kapten Argentina.Maradona, meninggal dunia akibat kegagalan jantung pada 25 November 2020 dan dianggap antara bintang bola sepak terhebat dunia.


Maloney ingatkan anak buah untuk fokus, berdepan laluan sukar di Sukan Sea Hanoi

KUALA LUMPUR, 4 Mei- 24 pemain bawah 23 tahun (B-23) kebangsaan disenarai untuk membawa cabaran negara memburu pingat emas pada temasya Sukan SEA Hanoi.Bagaimanapun, menurut Ketua Jurulatihnya, Brad Maloney, daripada jumlah berkenaan, hanya 20 pemain didaftarkan pada Jumaat ini.Antara yang yang tersenarai adalah dua penyerang muda, Luqman Hakim Shamsudin dan Hadi Fayyadh Abdul Razak manakala empat pemain akan terus kekal berada dalam senarai bersedia bagi menggantikan mana-mana pemain yang terpaksa digugurkan sepanjang saingan berlangsung.Malaysia dijadual berdepan Thailand, Sabtu ini, sebelum menentang Laos (11 Mei), Singapura (14 Mei) dan Kemboja (16 Mei) dalam saingan Kumpulan B.Semua perlawanan dijadual berlangsung di Stadium Thien Truong, Nam Dinh.

(Ketua Jurulatih B-23, Brad Maloney ditemui media semasa sesi latihan terakhir pasukan B-23 di ibu negara)

Sementara itu, Maloney memberi bayangan saingan Kumpulan B kali ini akan berlangsung dengan penuh cabaran dan kompetetif.Ini kerana Malaysia akan berdepan Juara Piala AFF Suzuki 2021, Thailand dan pasukan yang sedang meningkat naik, Laos.Untuk itu, beliau mengingatkan anak-anak buahya agar memberikan tumpuan sepenuhnya dalam setiap pertemuan."Tiada saingan yang mudah. Jelas sekali Thailand menguasai bola sepak Asia Tenggara. Kita juga berdepan kesukaran mengatasi Laos pada Piala AFF, mereka satu pasukan yang cukup mencabar. Jika kita dapat satukan pasukan untuk membuat persediaan dengan baik dalam tempoh beberapa hari, kita mampu beri saingan kompetitif," kata Maloney kepada media RTM semasa sesi latihan terakhir pasukan B-23 di ibu negara.


Piala Thomas: New Zealand tarik diri akibat COVID-19

KUALA LUMPUR, 4 Mei- New Zealand terpaksa menarik diri daripada menyertai Piala Thomas selepas beberapa pemain mereka dijangkiti COVID-19, hanya tinggal empat hari sebelum pertandingan bermula di Impact Arena, Bangkok, Thailand.Menurut Badminton New Zealand, mereka memutuskan untuk menarik diri daripada kejohanan berpasukan lelaki berprestij dunia itu selepas beberapa pemainnya diuji positif COVID-19 semasa Kejohanan Oceania baru-baru ini dari 28 April hingga 1 Mei di Melbourne, Australia.“Semasa kejohanan dan pada hari-hari berikutnya selepas acara itu, beberapa pemain diuji positif. Ini telah menyebabkan pasukan semakin kekurangan pemain, dengan kemungkinan kes positif tambahan dikesan semasa tiba di Thailand.“Keputusan sukar untuk menarik diri pasukan dibuat dengan mengambil kira semua faktor dan meletakkan kebajikan pemain sebagai keutamaan dalam pemikiran kami. Kami memberi tumpuan untuk menyokong baki pemain New Zealand di Australia dan membawa mereka pulang dengan selamat, secepat mungkin,” menurutnya dalam hantaran di Facebook hari ini.

New Zealand diundi dalam Kumpulan D dengan juara 2014 Jepun, England dan Malaysia.Memandangkan Jepun adalah antara pasukan pilihan dalam kejohanan itu, Malaysia kini perlu menang menentang England untuk memastikan tiket ke suku akhir. Hanya dua pasukan teratas dalam setiap kumpulan akan mara ke peringkat kalah mati.Juara bertahan Indonesia, China dan Denmark adalah pilihan untuk kejohanan ini yang akan berlangsung dari 8 hingga 15 Mei.

Sementara itu, Persekutuan Badminton Dunia (BWF) dalam kenyataan berasingan berkata Amerika Syarikat (AS) akan menggantikan New Zealand dalam Kumpulan D.“Tidak ada persatuan ahli Oceania lain yang dapat memenuhi tempat kuota benua. Hong Kong dan Sepanyol berada di kedudukan seterusnya berdasarkan ranking dunia, tetapi mereka juga menolak.“Pasukan AS mengesahkan penyertaan mereka dan akan berada dalam Kumpulan D bersama Jepun, Malaysia dan England,” menurut BWF.- BERNAMA


Rangers akan menentang Eintracht Frankfurt dalam perlawanan akhir Liga Europa

(Pertahanan Rangers James Tavernier (kanan) meraikan jaringan ketika aksi separuh akhir kedua Liga Europa menentang RB Leipzig di Stadium Ibrox,Glasgow/AFP))

PARIS, 6 Mei - Kelab Bundesliga Jerman, Einthratch Frankfurt akan menentang Rangers F-C dari Scotland dalam perlawanan akhir Liga Europa.Pasukan tuan rumah, Frankfurt mara hasil kemenangan agregat 3-1 menewaskan kelab Liga Perdana Inggeris, West Ham setelah menang 1-0 dalam aksi separuh akhir kedua.

Bermula dengan defisit 1-2, tugas West Ham menjadi sukar apabila pemain pertahanan, Aaron Cresswell dilayangkan kad merah seawal minit ke-19.

Rangers pula menyingkirkan satu lagi kelab Bundesliga, R-B Leibzig dengan agregat 3-2, hasil kemenangan 3-1 dalam perlawanan separuh akhir kedua.Di Glasgow, Rangers menyingkirkan satu lagi kelab Bundesliga, R-B Leibzig dengan agregat 3-2, hasil kemenangan 3-1.Gol kemenangan dijaringkan oleh pemain tengah John Lundstram, 10 minit sebelum wisel penamat.Perlawanan akhir dijadualkan berlangsung di Seville, Sepanyol pada 18 Mei. -AFP


Bola Sepak Liga Juara-Juara Eropah: Liverpool mara ke pentas akhir

(Trent Alexander Arnold dan Ibrahim Konate berpelukan ketika mereka meraikan penghujung perlawanan bola sepak separuh akhir kedua Liga Juara-Juara UEFA antara Liverpool dan Villarreal)

SEPANYOL, 4 Mei - Liverpool berjaya melangkah ke final Liga Juara-Juara (UEFA) selepas menewaskan Villarreal dengan agregat 5-2. Villarreal mendahului 1-0 hasil rembatan Boulaye Dia minit ketiga dalam perlawanan yang berlangsung di Estadio de la Ceramica, Sepanyol.Pasukan tuan rumah kemudian terus mendahului 2-0 hasil tandukan Francis Coquelin pada minit ke-41.Bersambung babak kedua, Liverpool yang ketinggalan terus memburu gol dan akhirnya berjaya merapatkan jurang 1-2 menerusi tendangan Fabinho minit ke 62.

(Alfonso Pedraza merebut hantaran bola dengan pemain pertahanan Liverpool Trent Alexander Arnold)

Lima minit berselang The Reds menyamakan kedudukan dua sama hasil tandukan Luis Diaz pada minit ke-67.The Reds kemudian mendahului 3-2 pada minit ke-74 apabila Sadio Mane membolosi gawang dengan rembatan kaki kirinya.Liverpool akan beraksi bertemu pemenang perlawanan akhir antara Real Madrid atau Manchester City yang akan bermain di Stade de France, Paris pada 28 Mei.Aksi perlawanan pusingan kedua Real Madrid dan Manchester City akan berlangsung di Stadium Santiago Bernabeu pada Rabu


'Luqie' yakin kemampuan rakan sepasukan

PETALING JAYA, 4 Mei- Penyerang muda sensasi, Luqman Hakim Shamsudin percaya persefahaman yang baik antara pemain dan jurulatih dalam skuad Bawah 23 Tahun (B-23) negara, mampu menghadirkan pingat emas pada Sukan SEA di Hanoi, Vietnam. Menurutnya, persefahaman baik yang dibentuk dalam skuad kendalian Brad Maloney itu semasa beberapa aksi persahabatan sebelum ini, memberikan mereka kelebihan apabila berdepan lawan pada temasya dwitahunan itu nanti.Luqman yang beraksi untuk KV Kortrijk di Divisyen Satu Liga Belgium berkata, walaupun bakal berdepan cabaran sengit, dia percaya Malaysia mampu menampilkan prestasi terbaik dengan memberikan fokus seratus peratus dalam setiap perlawanan. "Harapan saya untuk pasukan ini sudah tentu nak pingat emas, bukan perak atau gangsa, sasaran emas sahaja. Semua sudah membuat persiapan terbaik, kita sudah bermain aksi persahabatan dengan Timor Leste dan Filipina. "Friendly" tu dapat persefahaman dengan baiklah,"katanya.Luqman ditemui semasa sesi latihan terakhir skuad negara di Kompleks Sukan PKNS, Petaling Jaya, semalam.

(Sesi latihan terakhir skuad negara di Kompleks Sukan PKNS, Petaling Jaya, semalam)

Skuad bimbingan Brad Maloney itu akan berlepas ke Hanoi pagi ini bagi menghadapi saingan Sukan SEA.Diundi dalam Kumpulan B, Malaysia akan berdepan dengan Thailand pada 7 Mei, dikuti Laos (11 Mei), Singapura (14 Mei) dan Kemboja (16 Mei).Hanya dua pasukan terbaik dalam peringkat kumpulan akan mara ke separuh akhir.


Kejohanan boling padang tertutup dunia: dua wakil negara di kedudukan 16 terakhir

KUALA LUMPUR, 4 Mei- Harapan skuad boling padang negara meraih pingat dalam Kejohanan Tertutup Dunia di Bristol, United Kingdom nampaknya tidak kesampaian.Ia selepas dua wakil negara, Fairus Abd Jabal dan Nur Alyani Jamil hanya mampu menamatkan perjuangan di kedudukan 16 terbaik kejohanan tersebut.Meskipun kecewa, Ketua Jurulatih Skuad Boling Padang Kebangsaan, Zuraidi Puteh tetap berpuas hati dengan kesungguhan ditampilkan kedua-dua pemain tersebut.Jelasnya, ini merupakan satunya-satunya kejohanan yang belum pernah dimenangi skuad boling padang negara."Kita telah berjaya dalam semua kejohanan, seperti di Asia Pacific kita menang pingat emas, di Komanwel kita menang emas, 'indoor championship' di Manila kita pernah menang medal, 'single outdoor' kita pernah menang medal, cuma 'indoor championship' ini yang kita belum pernah lagi menang," katanya.

(Ketua Jurulatih Skuad Boling Padang Kebangsaan, Zuraidi Puteh)

Ujarnya, fokus skuad kebangsaan kini beralih kepada kejohanan Siri Ujian Empat Negara di Leamington Spa Bowls Club, United Kingdom.Skuad negara ketika ini sedang berkampung di Birminghim sebagai persiapan menghadapi Sukan Komanwel 2022 di Birmingham, pada Julai depan.


Atlet karate pekak, Yilamaran terima insentif RM 8,000 dari Johor

JOHOR BAHRU, 4 Mei- Kerajaan Negeri Johor akan menghadiahkan RM8,000 kepada atlet karate pekak negara, V.Yilamaran atas kejayaannya mengharumkan nama negeri dan negara di persada dunia.Menteri Besar Johor, Datuk Onn Hafiz Ghazi berkata, pemberian itu sebagai tanda penghargaan kepada Yilamaran yang merupakan anak kelahiran negeri tersebut.“Setinggi-tinggi tahniah kepada atlet negara, Yilamaran a/l Vispalingam yang meraih pingat perak acara kumite bawah 84 kilogram pada kejohanan Karate Deaflympic di Brazil.“Atlet kelahiran Johor itu menempa sejarah tersendiri apatah lagi ini pertama kali negara mengambil bahagian acara itu di peringkat dunia dan merangkul pingat untuk kontinjen Malaysia,” katanya dalam hantaran menerusi laman Facebooknya hari ini.Tambahnya, kejayaan itu juga mampu menjadi pembakar semangat buat seluruh bangsa Johor untuk sentiasa berusaha meraih kejayaan dalam apa jua yang dilakukan.Dalam acara itu, Yilamaran, 22 tahun, merangkul pingat perak selepas tumpas kepada Makhno Oleksanr dari Ukraine pada aksi final.

(Menteri Besar Johor, Datuk Onn Hafiz Ghazi memaklumkan mengenai insentif yang diberikan kepada Yilamaran menerusi hantaran Facebooknya)


Liverpool waspada dengan ancaman Villareal

ENGLAND, 3 Mei- Liverpool belum boleh bersenang-lenang meskipun telah menewaskan Villarreal 2-0 pada aksi separuh akhir pertama.Pengendalinya, Jurgen Klopp menegaskan skuad kendaliannya perlu bersedia untuk sebarang kemungkinan pada aksi timbal balik di Estadio de la Ceramica, Sepanyol, awal pagi nanti.Selain kemenangan tersebut, The Reds memiliki rekod menang kesemua aksi di tempat lawan dalam semua kejuaraan musim ini.Sementara, pengendali Villarreal, Unai Emery pula mencatat 84% kadar kejayaan sebagai jurulatih dalam perlawanan kalah mati Eropah sejak 2010.“Kesemua permainan tersebut cukup baik. Tetapi kami belum lagi menang dan menanti serangan balas (Villareal). Kami akan bermain mengikut rentak tersendiri seperti biasa dan terus memberi serangan. Jika tidak, kami berisiko dihukum dan kami bersedia untuk sebarang kemungkinan. Sama-sama kita nantikan," kata Jurgen Klopp.

Liverpool hanya pernah tewas sekali tahun ini dan mereka ketika ini mahu melakar sejarah memburu empat trofi berturut-turut.Klopp mengakui kematangan dan pengalaman adalah penting namun ia bukan menjadi faktor penentu.Dalam pada itu, beliau memaklumkan Roberto Firmino kini kembali cergas selepas mengalami kecederaan kaki namun tidak akan diturunkan pada aksi kali ini berikutan masih belum pulih sepenuhnya.-AFP


Benam Poland 2-1, skuad tenis kerusi roda mula dengan langkah kanan

VILAMOURA, 3 Mei- Skuad negara memulakan saingan Kejohanan Tenis Berkerusi Roda Piala Dunia Berpasukan dengan langkah kanan selepas mengatasi Poland dengan keputusan 2-1. Abu Samah Borhan dan Mohamad Yusshazwan Yusuf, masing-masing menang dalam acara individu, namun terpaksa akur tewas dalam acara berpasukan.Mohamad Yusshazwan Yusuf yang turun selaku pemain pertama tidak berdepan masalah mengatasi Dominik Bukala dalam aksi straight set, 6-1, 6-1. Bagi Abu Samah Borhan pula terpaksa berhempas pulas selama satu jam 55 minit sebelum menumpaskan Kamil Fabisiak dalam aksi tiga set yang berakhir 1-6, 6-2, 7-5.Kedua-dua mereka yang kemudiannya turun dalam aksi berpasukan bagaimanapun tewas 2-6, 6-0, 6-10 dalam tempoh 37 minit.Kekalahan itu bagaimanapun tidak menghalang Malaysia memperoleh kemenangan pertama dalam aksi kumpulan D yang turut disertai tuan rumah Portugal, Sepanyol dan Poland.

(Malaysia catat kemenangan berdepan Poland untuk saingan Kejohanan Tenis Berkerusi Roda Piala Dunia Berpasukan)


Sukan SEA: Sasaran 36 pingat emas mampu direalisasikan

IPOH, 3 Mei - Menteri Belia dan Sukan Datuk Seri Ahmad Faizal Azumu optimis sasaran 36 pingat emas di Sukan SEA ke-31 di Hanoi, Vietnam mampu direalisasikan.Bercakap kepada pemberita di sini beliau berkata dengan semangat juang yang tinggi para atlet negara, kontinjen negara mampu menuai lebih daripada sasaran yang ditetapkan.“Acara biasa yang atlet Malaysia beri tumpuan di negara kita tidak lagi dipertandingkan menyebabkan kita tidak meletakkan sasaran yang tinggi buat atlet kita.“Hal ini kerana ketiadaan temasya sukan antarabangsa selama dua tahun, (juga menyebabkan) kita tidak boleh menilai prestasi atlet (untuk meletakkan sasaran tinggi),” katanya pada rumah terbuka sempena Aidilfitri di kediamannya hari ini.Sasaran Malaysia pada temasya sukan dwitahunan itu adalah 36 emas, 35 perak dan 75 gangsa dengan jumlah keseluruhan 146 pingat.Ahmad Faizal turut menghargai pengorbanan dan semangat juang tinggi yang ditunjukan oleh kira-kira 584 atlet negara yang tetap menjalani latihan sesi malam ketika Ramadan.

“Mereka tetap memberi tumpuan untuk memberi persembahan yang terbaik di Sukan SEA walaupun perlu mengorbankan sambutan perayaan bersama sanak-saudara,” katanya.Berdasarkan prestasi semasa, 15 jenis sukan disasar menjadi penyumbang 36 pingat emas dengan terjun dan olahraga dianggap lubuk emas negara apabila berupaya menyumbang lebih lima emas pada temasya kali ini yang dijadual berlangsung dari 12 hingga 23 Mei.Pencapaian terbaik Malaysia dalam sejarah penyertaan Sukan SEA adalah 145 emas, 92 perak dan 86 gangsa untuk muncul juara edisi 2017 di Kuala Lumpur.Pada edisi 2019 di Filipina, kontinjen negara gagal menepati sasaran 70 pingat emas ditetapkan apabila hanya membawa pulang 55 emas, 58 perak dan 71 gangsa.


Deaflympic: Atlet karate sumbang pingat perak

KUALA LUMPUR, 3 Mei- Atlet karate pekak negara, V. Yilamaran berjaya menghadiahkan pingat pertama pada temasya Sukan Deaflympic ke-24 di Caxias do Sul, Brazil, awal pagi tadi.Atlet berusia 22 tahun itu berjaya merangkul perak menerusi acara kumite lelaki bawah 84 kilogram selepas tumpas kepada Makhno Oleksanr dari Ukraine pada aksi final.Menurut Persatuan Sukan Orang Pekak Malaysia (MSDeaf), Yilamaran berjaya mengatasi pesaing tuan rumah Sergio Garcia pada pusingan pertama, diikuti Avi Bokler dari Israel di pusingan suku akhir dan Abdolghafour Ebhahim dari Iran di peringkat separuh akhir dalam laluan ke final pada saingan yang disertai oleh wakil daripada 10 negara.Ketua Kontinjen Negara, Ong Shin Ruenn yang hadir menyaksikan perlawanan akhir itu berkata beliau amat berbangga dengan pencapaian Yilamaran memandangkan ia adalah penyertaan sulung atlet karate tersebut di Sukan Deaflympic.“Dengan kenangan bersejarah pada hari pertama, kontinjen sukan pekak negara berpeluang menambah lagi jumlah kutipan pingat menerusi sukan lain iaitu badminton, basikal dan olahraga,” katanya menerusi Facebook MSDeaf.

(Foto FB Malaysia Deaf Sports Association)

Pada November tahun lepas, Yilamaran berjaya membawa pulang pingat gangsa pertama Malaysia pada Kejohanan Karate Pekak Dunia 2021 yang berlangsung di Tehran, Iran.Mengikut laman sesawang rasmi Deaflympic, seramai 1,956 atlet dari 70 negara menyertai temasya kali ini yang bermula dari 1 hingga 15 Mei.Sementara itu, Menteri Belia dan Sukan Datuk Seri Ahmad Faizal Azumu menerusi hantaran di Facebook mengucapkan tahniah dan syabas atas kejayaan Yilamaran."Syabas atlet karate pekak negara, Yilamaran menjadi wira negara! Saya amat berbangga dengan pencapaian Yilamaran kerana ini adalah penyertaan sulung atlet karate tersebut di Sukan Deaflympic dan berjaya meraih pingat Perak," katanya.- BERNAMA


Khidmat pemain senior ditagih, bantu skuad futsal wanita negara di Hanoi

SEPANG, 3 Mei- Pengalaman pemain senior ditagih bagi membantu muka baharu menampilkan aksi terbaik di temasya sukan terbesar ASEAN, Sukan Sea Hanoi 2021.Jurulatih Skuad Futsal Wanita Negara, Jamhuri Zainuddin berkata seramai lapan pemain baharu bakal membuat penampilan sulung di Vietnam.Antaranya pemain tersebut adalah dari KL Prefer-Cyberlynx, Nur Ainsyah Murad serta empat pemain dari Sabah, termasuk Usliza Usman dan Shereilynn Elly Pius.Jelas beliau, fokusnya ketika ini adalah bagi memantapkan pasukan dalam dua aksi persahabatan di Vietnam sebelum memulakan aksi menentang Thailand.Berdasarkan perkembangan semasa pemain, saya akan lebih memfokuskan kepada strategi bertahan. Untuk berdepan Thailand dan Vietnam, aspek bertahan ni kita perlu pertingkatkan dan perbaiki kerana taktikal serangan mereka cukup pelbagai," kata beliau secara eksklusif kepada RTM sebelum berlepas ke Hanoi.

(Jurulatih Futsal Wanita, Jamhuri Zainuddin ditemui media di Lapangan Terbang Kuala Lumpur (KLIA), Sepang)

Jamhuri membariskan 8 pemain senior dan 8 muka baru dalam senarai akhir 16 pemain ke Sukan SEA.Antara pemain senior yang dipertaruh ialah pemain Melaka, Intan Sarah Anisah Zulgafli dan Hanis Farhana Shamsul Azizan serta pemain Selangor MBSJ, Noorasyeimah Mohamad Rashid.


Jaguh berbasikal negara Datuk Mohd Azizulhasni dipantau

KUALA LUMPUR, 3 Mei - Satu pasukan petugas khas telah ditubuhkan bagi memantau dan membantu proses pemulihan jaguh berbasikal negara, Datuk Mohd Azizulhasni Awang yang menjalani pembedahan jantung, bulan lalu.Ketua Pegawai Eksekutif Institut Sukan Negara (ISN), Ahmad Faedzal Md Ramli berkata, pasukan yang terdiri daripada pakar-pakar dari ISN dan Institut Jantung Negara akan terus memantau perkembangan Datuk Azizulhasni sepanjang tempoh pemulihan.Menurut Ahmad Faedzal, pasukan itu juga akan merangka satu program pemulihan berstruktur berdasarkan bukti menggunakan data-data penting.Pihaknya akan sentiasa berkomunikasi dengan jaguh digelar The Pocket Rocketman itu menerusi sokongan perubatan sukan dan sains sukan daripada ISN.

(Jaguh berbasikal negara, selepas menjalani pembedahan jantung di Melbourne, Australia pada 21 Apri lalu. Foto/Fb Azizulhasni Awang)

Ahmad Faedzal turut memohon sokongan dan doa daripada semua pihak, selain diberi ruang untuk pulih sepenuhnya daripada pembedahan yang dijalani bagi tiga bulan pertama ini.Terdahulu, Pemenang pingat perak Olimpik Tokyo 2020 berkenaan telah menjalani pembedahan jantung terbuka bagi kondisi jantung jarang jumpa dikenali arteri koronari kanan yang menyalur daripada aorta di posisi yang janggal (AAORCA) di Hospital Epworth Richmond, Melbourne.Penyakit berbahaya itu membawa risiko serangan jantung dan kematian mengejut jika tidak dirawat segera.


Sukan SEA Hanoi: Cebelle mahu manfaatkan aksi sulung

KUALA LUMPUR, 3 Mei - Atlet pelapis wushu negara, Mandy Cebelle Chen menyifatkan peluang untuk beraksi di temasya dwitahunan merupakan impiannya sejak kecil.Sekali gus berpeluang memperagakan kemampuannya di pentas antarabangsa, meskipun berdepan perubahan peraturan pada saat akhir."Ini merupakan Sukan SEA pertama saya. Saya berterima kasih kerana diberi peluang menyertai kejohanan ini. "Meskipun, baru-baru ini peraturan telah diubah pada saat-saat akhir, jadi kami terpaksa mengubah rutin biasa dalam tempoh sebulan, ini termasuk dari segi koreografi," katanya semalam sebelum berlepas ke Vietnam.

Cebelle bertekad tidak mahu mensia-siakan penampilan sulungnya di Sukan SEA selain tidak mahu menjadikan temasya sukan tersebut sekadar tempat menimba pengalaman.Beliau pernah meraih pingat emas dan perak pada Kejohanan Wushu Remaja Asia Ke-9 yang diadakan di Gumi, Korea Selatan pada 2017.Manakala dua pingat emas dan satu perak turut diraih pada Kejohanan Dunia Taijiquan 2018 di Bulgaria.


Kejohanan PMPL SEA: Malaysia, Indonesia bida penganjuran

CYBERJAYA, 3 Mei - Malaysia dan Indonesia sedang membida untuk menganjurkan kejohanan Asia Tenggara Liga Profesional PUBG Mobile (PMPL SEA) musim kelima, yang dijadual berlangsung Jun depan.Ketua Pegawai Eksekutif Pasukan Yoodo Alliance 4Rivals, Khairul Ridhwan berkata, kelebihan akan memihak kepada pasukan Malaysia yang terdiri daripada empat pasukan yang telah layak bertanding.Tambah Khairul lagi, pasukan yang sudah mengisi slot ke kejohanan berkenaan melibatkan Juara bertahan, Pasukan Secret; Juara PMPL MYSGPH musim ke-5, Pasukan Yoodo Alliance 4Rivals; Dingoz Esports; dan Farang Lejund."Mana-mana pun, pasukan lebih selesa bermain di rumah sendiri, jadi Kuala Lumpur adalah rumah kami, maka kami berharap kejohanan PMPL Sea berlangsung di sini nanti."Lagi pun, kelebihan yang ada pada kami adalah peminat yang sudah bersemangat bila kami akan bermain ditempat sendiri. Semangat yang dibawa oleh peminat mendorong untuk kami menang," katanya kepada RTM di sini.

Pasukan Yoodo Alliance 4Rivals menyasarkan untuk muncul juara pada kejohanan berkenaan selepas menduduki tangga ke-4 musim lalu.


Permohonan MSC:  MOM belum muktamadkan keputusan

PETALING JAYA, 2 Mei- Majlis Olimpik Malaysia (MOM) masih meneliti permohonan Konfederasi Sepak Takraw Malaysia (MSC) untuk menjadi ahli gabungan badan induk tersebut.Presidennya, Tan Sri Mohamad Norza Zakari menegaskan pihaknya tidak mahu tergesa-gesa membuat keputusan bagi mengelak perkembangan sukan berkenaan di peringkat akar umbi terjejas.Menurutnya, perkembangan sukan sepak takraw di peringkat kebangsaan harus diberi fokus sebelum beralih ke peringkat antarabangsa."Kita dah terima dari segi permohonan mereka tapi seperti apa yang saya katakan proses kita menerima sebagai ahli gabungan mengambil masa kerana kita ada lembaga eksukutif dan ahli majlis. Proses ini sedang berlaku dan kita juga melihat perkembangan tersebut bukan di dunia tetapi khususnya perkembangan di negara ini. Hari ini kita PSM dan MSC, kita melihat keadaan itu dengan teliti dan kita akan buat keputusan dalam sedikit masa lagi.Norza turut menasihatkan persatuan sukan tanah air supaya tidak berpolitik ketika menerajui sesebuah badan sukan.Pembangunan sukan perlu diberi perhatian agar tidak menjejaskan bakat di tanah air.Arena sepak takraw negara dibelenggu krisis apabila Persekutuan Sepak Takraw Asia menyingkirkan Persatuan Sepak Takraw Malaysia (PSM) sebagai ahli gabungan mereka tahun lalu.Isu mengenai dua badan induk kebangsaan belum lagi selesai dengan MOM dilapor masih mengiktiraf PSM sebagai ahli gabungan.


Datuk Azizulhasni tunjukkan pemulihan, moga cepat sembuh- Faizal Azumu

KUALA LUMPUR, 2 Mei- Menteri Belia dan Sukan, Datuk Seri Ahmad Faizal Azumu kagum dengan semangat kental ditunjukkan jaguh berbasikal trek kebangsaan, Datuk Mohd Azizulhasni Awang yang baru menjalani pembedahan akibat masalah jantung.Atlet terbabit menjalani pembedahan jantung yang mengancam nyawa 21 April lepas di Australia.Ahmad Faizal memaklumkan Azizulhasni merupakan taruhan utama negara untuk Sukan Olimpik Paris 2024.Ketika ini, atlet dengan jolokan the Pocket Rocket Man itu menunjukkan pemulihan cukup baik untuk kembali meneruskan latihan dalam masa beberapa bulan lagi."Saya kagum dengan semangat yang ditunjukkan oleh beliau yang paling saya kagum ialah setelah pembedahan beliau telah menunjukkan 'recovery' yang cukup-cukup hebat dalam masa tiga hari beliau telah mampu berjalan dalam masa seminggu beliau telah dibenarkan pulang ke rumah an kita doakan beliau segera sembuh dan beliau dapat menjalani latihan," katanya.Beliau berkata demikian selepas Sesi ramah mesra Aidilfitri bersama atlet di Pavilion MSN bersama atlet negara sebelum berlepas ke Hanoi.Semalam, Azizulhasni mengumumkan telah menjalani pembedahan jantung terbuka bagi kondisi jantung jarang jumpa dikenali AAORCA, di Hospital Epworth Richmond, Melbourne.

(Azizulhasni menjalani pembedahan jantung terbuka di Hospital Epworth Richmond, Melbourne)


Deaflympic: 11 atlet negara sertai lima acara sukan

KUALA LUMPUR, 2 Mei- Seramai 11 atlet yang terdiri daripada sembilan lelaki dan dua wanita mengambil bahagian dalam kejohanan Deaflympic Games yang berlangsung sehingga 16 Mei ini di Caxias do Sul, Brazil.Kontinjen diketuai Presiden M-S- Deaf iaitu Ong Shin Ruenn.Turut mengiringi, 18 pegawai termasuk Pengurus, Jurulatih, Ahli Fisioterapi dan Pegawai Majlis Sukan Negara. Kontinjen Pekak Malaysia akan mengambil bahagian dalam lima jenis acara sukan iaitu badminton, olahraga, karate, basikal lebuhraya dan basikal bukit.Cabaran kejohanan dimulakan dengan acara badminton dan karate dan diikuti acara basikal lebuhraya pada 4 Mei.Manakala acara basikal bukit pada 10 Mei dan acara olahraga pada 7 Mei ini.Manakala acara tenpin bowling akan dianjurkan di Malaysia pada 10 hingga 20 Oktober nanti.Atet karate V. Yilamaran diberi penghormatan sebagai pembawa jalur Gemilang Kontinjen Malaysia pada upacara pembukaan yang berlangsung semalam.


Skuad futsal lelaki kebangsaan diumumkan, dua pemain baharu bakal beraksi

KUALA LUMPUR, 2 Mei- Seramai 16 pemain futsal lelaki yang akan menggalas tugas skuad negara pada temasya Sukan SEA Hanoi, bulan ini diumumkan.Berdasarkan senarai itu, empat pemain daripada skuad 16 yang dibawa ke Bangkok bagi menghadapi Kejuaraan Futsal A-F-F 2022 pada awal April lalu dikekalkan.Perkara itu diumum Persatuan Bolasepak Malaysia (FAM)menerusi muat naik di Facebook.Dua pemain baharu dipanggil adalah Syed Aizad Daniel Syed Nasir dan Aqil Khalis Adli Khairuz.

(Senarai 16 pemain futsal lelaki yang akan menggalas tugas skuad negara pada temasya Sukan SEA Hanoi)

Acara futsal di Sukan SEA akan dijalankan secara format liga sepusingan dari 11 hingga 20 Mei ini.Malaysia akan membuka tirai saingan berdepan Thailand pada 11 Mei, diikuti aksi berikutnya bertemu Vietnam, Indonesia dan Myanmar.Semua perlawanan bakal berlangsung di Stadium Tertutup Ha Nam.Esok, skuad futsal lelaki negara dijadual terbang ke Ho Chi Minh City, Vietnam bagi menghadapi beberapa perlawanan persahabatan sebelum ke Hanoi, Ahad ini.


Sukan Sea Hanoi: tidak mustahil atlet peroleh pingat lebihi sasaran

KUALA LUMPUR, 2 Mei- Kontinjen negara diharap mempamerkan aksi terbaik dalam Sukan Sea Hanoi yang akan berlangsung bulan ini.Menteri Belia dan Sukan, Datuk Seri Ahmad Faizal Azumu yakin atlet mampu memperoleh pingat emas melebihi sasaran sekiranya mereka memberikan fokus dan semangat sepenuhnya."Saya kira pesanan daripada saya untuk mereka memberi persembahan yang terbaik mereka yang akan mereka persembahkan dalam kejohanan yang akan datang saya harap seluruh rakyat Malaysia dapat memberikan sokongan padu,kita doakan mereka bebas dari kecederaan dan jika itu berlaku saya percaya sasaran kita akan diperolehi dan tidak mustahil kita perbaiki dengan sasaran itu dengan membawa pulang lebih daripada 76 pingat emas," katanya.Beliau berkata demikian selepas Sesi ramah mesra Aidilfitri bersama atlet di Pavilion MSN bersama atlet negara sebelum berlepas ke Hanoi.Sambutan itu juga bagi memberi semangat dan motivasi kepada para atlet yang tidak dapat pulang ke kampung halaman.Turut hadir Timbalan Menteri Belia dan Sukan, Datuk SeriTi Lian Ker, Ketua Pengarah Majlis Sukan Negara(MSN),Datuk Ahmad Safawi Ismail dan Ketua Kontinjen Malaysia, Datuk Nur Azmi Ahmad.

(Menteri Belia dan Sukan, Datuk Seri Ahmad Faizal Azumu bersama isteri pada sesi ramah mesra Aidilfitri bersama atlet di Pavilion MSN)


Skuad Malaysia B-23 tumpaskan Filipina 2-0

PETALING JAYA, 2 Mei - Skuad Malaysia Bawah 23 tahun (B-23), kembali bangkit menumpaskan Filipina 2-0 dalam aksi persahabatan Tier 2 di Stadium UiTM, Shah Alam, di sini malam tadi.Selepas tewas 1-2 di tangan Timor Leste Jumaat lalu, skuad bimbingan Brad Maloney seakan bangkit dari kekalahan dengan mempamerkan permainan meyakinkan. Namun tiada sebarang jaringan di separuh masa pertama.Sebaik memasuki babak kedua, Nik Akif Syahiran telah meletakkan Harimau Muda di depan dengan 1-0 pada minit ke-53.Tersentak dengan itu Filipina bangkit menggandakan asakan, namun percaturan pengendali Harimau Muda kelahiran Australia memasukkan pemain muda Selangor, Faiz Amer Runnizar membuahkan hasil apabila meledak gol kedua Malaysia pada minit ke-65 yang kekal sehingga tamat perlawanan.Sementara itu, jurulatih Harimau Muda negara, Brad Maloney menyifatkan kemenangan pasukannya merupakan petanda positif menjelang temasya Sukan Sea Hanoi Vietnam 2022."Malam ini pasukan mempamerkan persembahan yang baik, saya lihat gandingan secara keseluruhan cukup baik, kami bermain sembilan puluh minit dengan baik, sungguh meyakinkan," katanya.

Pada temasya sukan Sea Hanoi, Malaysia di undi dalam Kumpulan B bersama dengan Thailand, Singapura, Kemboja dan Laos.Harimau Muda akan menentang Thailand, Sabtu depan.


BAC 2022: Lee Zii Jia rangkul gelaran juara

MANILA, 1 Mei- Penampilan sulung Lee Zii Jia di Kejohanan Badminton Asia (BAC) 2022 di Filipina nyata membawa tuah buat dirinya.Pemain perseorangan lelaki profesional negara itu merangkul gelaran juara selepas menafikan tentangan wakil Indonesia, Jonatan Christie di pentas akhir.Zii Jia dan Jonatan, masing-masing diletakkan sebagai pilihan ketiga dan keempat kejohanan memperagakan aksi sengit bagi merebut gelaran juara.

(Lee Zii Jia dan pemenang podium lain dari Indonesia dan China/FB Badminton Asia)

Biarpun rekod pertemuan sebelum ini lebh memihak pemani Indonesia itu namun kali ini Zii Jia lebih bersedia untuk menang 21-17, 23-21.Dalam dua kejohanan individu pertamanya tahun ini iaitu Terbuka Jerman dan All England, Zii Jia terkandas di separuh akhir.Bagaimanapun, dia berjaya membantu skuad badminton negara muncul juara Kejohanan Badminton Berpasukan Asia (BATC) di Setia Alam, Selangor Februari lalu.

Sementara itu, harapan satu lagi wakil negara iaitu gandingan Aaron Chia-Soh Wooi Yik untuk menamatkan penantian, merangkul gelaran sulung di pentas antarabangsa sejak digandingkan pada 2017 tidak kesampaian.Mereka tumpas kepada pasangan Indonesia Pramudya Kusuma-Wardana dan Yeremia Erich Yoche Yacob Rambitan dengan straight set.Aaron Chia dan Soh Wooi Yik berjaya memberi saingan di set pertama sebelum tewas 21-23.Namun percubaan untuk bangkit di set kedua tidak menjadi apabila mudah dijinakkan 10-21.Pencapaian terbaik mereka sebelum ini adalah tujuh kali muncul naib juara termasuklah di All England 2019 dan Terbuka Thailand 2020.


Kejayaan JDT mampu beri suntikan moral skuad negara

KUALA LUMPUR, 1 Mei- Kejayaan kelab Johor Darul Takzim (JDT) mampu jadi suntikan moral buat pemain negara.Keyakinan itu disuarakan Presiden Persatuan Bola Sepak Malaysia (FAM), Datuk Hamidin Mohd Amin selepas skuad Harimau Selatan mencipta sejarah sebagai kelab pertama Malaysia mara ke pusingan 16 terakhir Liga Juara-Juara Asia-ACL 2022.Katanya dalam satu kenyataan, pencapaian membanggakan itu mampu mendorong para pemain negara untuk mencatat kejayaan lebih tinggi di peringkat antarabangsa."Saya cukup berbangga dan sudah tentu semua rakyat berbangga dengan kejayaan pasukan JDT ini yang akan masuk pusingan ke-16. Saya berharap pasukan ini akan terus berjaya dengan mengalahkan pasukan terbaik Asia. Saya rasa ini satu pencapaian yang cukup tinggi dan ini adalah menjadi pemangkin kepada pasukan ataupun bola sepak negara secara keseluruhan terutama pasukan kebangsaan kerana sebahagian pemain ini pun datang dari kelab ini dan kelab ini adalah terbaik," kata Hamidin kepada RTM.

(Presiden FAM, Datuk Hamidin Mohd Amin)

Jelas Datuk Hamidin lagi, kejayaan itu meletakkan JDT setanding dengan kelab-kelab terbaik dari benua Asia dan diharap menjadi contoh terbaik kepada arena bola sepak negara.Beliau turut memuji kerja keras serta perancangan yang baik daripada Tunku Mahkota Johor, Tunku Ismail Sultan Ibrahim kini membuahkan hasil yang amat membanggakan.Kejayaan itu juga mendapat ucapan tahniah daripada Duli Yang Maha Mulia Sultan Johor, Sultan Ibrahim Ibni Almarhum Sultan Iskandar.Baginda dalam satu kenyataan di laman rasmi Facebooknya turut menzahirkan penghargaan kepada kepada penyokong yang sentiasa setia bersama JDT.Turut sama melahirkan rasa syukur dan bangga di atas kejayaan tersebut ialah Menteri Besar, Datuk Onn Hafiz Ghazi.Skuad Harimau Selatan mengesahkan slot ke pusingan kalah mati ACL selaku juara Kumpulan I dengan 13 mata selepas menewaskan Ulsan Hyundai 2-1 pada aksi terakhir kumpulan di Stadium Sultan Ibrahim, Iskandar Puteri, Johor semalam.


Sultan Johor bangga pencapaian JDT

KUALA LUMPUR, 1 Mei- Kejayaan Johor Darul Takzim (JDT) melakar sejarah mara ke pusingan kalah mati Liga Juara-Juara Asia (ACL) buat kali pertama malam tadi turut menerima ucapan tahniah daripada Sultan Johor, Sultan Ibrahim Ibni Almarhum Sultan Iskandar.Ucapan tersebut dizahirkan menerusi laman Facebook rasmi baginda hari ini.Menerusi laman rasmi tersebut, Sultan Ibrahim menzahirkan pujian dan rasa bangga terhadap seluruh pemain pasukan JDT yang mempamerkan aksi cemerlang sehingga berjaya mencipta satu lagi sejarah buat kelab berkenaan.Baginda turut menzahirkan penghargaan kepada para penyokong skuad Harimau Selatan itu yang tetap setia di belakang pasukan kesayangan mereka.

Turut sama melahirkan rasa syukur dan bangga di atas kejayaan tersebut ialah Menteri Besar, Datuk Onn Hafiz Ghazi.Pada aksi di Stadium Sultan Ibrahim, Iskandar Puteri petang semalam, JDT melakar sejarah mara ke pusingan kalah mati kempen ACL buat kali pertama selepas menundukkan gergasi Korea Selatan, Ulsan Hyundai 2-1.Kejayaan itu menyaksikan skuad kendalian Benjamin Mora mara sebagai juara Kumpulan I selepas mengumpul 13 mata hasil empat kemenangan, satu seri dan satu kekalahan dalam dalam enam perlawanan.


Jaguh berbasikal Datuk Azizuzlhasni semakin pulih selepas pembedahan jantung

KUALA LUMPUR, 1 Mei - Jaguh berbasikal trek negara,Datuk Azizul Hasni Awang kini semakin pulih dan diarahkan berehat selama tiga bulan selepas menjalani pembedahan saluran darah kronori jantung, yang jarang ditemui di Hospital Epworth Richmond, Melbourne Bulan lepas.Atlet berusia 34 tahun yang juga harapan pingat emas negara pada Olimpil Paris 2024 berkata, beliau berharap akan kembali beraksi seawal tahun hadapan untuk meneruskan misi untuk ke Olimpik tersebut."Saya akan fokus kesihatan dahulu, selepas itu baru saya akan kembali ke latihan dan membuat persiapan dan sebagainya jadi untuk keadaan sekarang ini, tahun ini memang sepanjang tahun untuk merehatkan diri dan selepas habis tempoh merehatkan diri, saya rasa tiada masalah untuk saya kembali beraksi," katanya pada sidang akhbar maya dari Melbourne hari ini.Beliau sebelum ini telah mula merasakan sakit dibahagian dada ketika memulakan sesi latihan awal tahun lalu.

(Datuk Azizul Hasni Awang ketika sidang akhbar maya dari Melbourne, hari ini)

Lantas dirujuk oleh doktor perubatan keluarga beliau kepada pakar perunding jantung kardiologi di Melbourne, bagi menjalani pemeriksaan dan ujian yang lebih teliti.Pada ketika ini azizul yang digelar "The Pocket Rocketman" dipantau di rumahnya di Melbourne di bawah pemantauan pasukan perubatan di Australia.“Pasukan perubatan menasihatkan saya untuk melakukan pembedahan secepat mungkin kerana ia adalah situasi yang mengancam nyawa. Saluran (darah) saya tersumbat dan hanya tinggal 20 peratus sahaja mengalir, memang sangat minimum, tambah pula kalau saya buat senaman berintensiti tinggi.“Kalau saya bersara atau tak aktif pun saya masih perlu menjalani pembedahan dengan cepat kerana keadaan saya akan menjadi lebih teruk apabila saya semakin berusia. Apabila kita semakin tua, otot jantung akan makin menebal, akan menyempitkan lagi saluran yang terhimpit itu,” katanya lagi.Selain itu beberapa siri perbincangan antara pasukan pakar perubatan sukan ISN, Dato’ Seri Dr.Jeffrey dan pasukan perubatan di Australia telah diadakan bagi mengenal pasti serta menentukan kaedah pembedahan dan program pemulihan yang akan dilaksanakan.


Semua aktiviti sukan tiada sekatan mulai hari ini

KUALA LUMPUR, 1 Mei - Mulai hari ini, semua jenis aktiviti sukan dan rekreasi dibenarkan tanpa sebarang sekatan termasuk status vaksinasi dan limitasi masa.Perkara itu diumumkan Kementerian Belia dan Sukan (KBS) menerusi siaran media soalan lazim fasa peralihan ke endemik.Kehadiran penonton ke venue sukan dan rekreasi turut dibenarkan dengan penggunaan 100 peratus kapasiti ruang.Pemakaian pelitup muka dikecualikan di kawasan terbuka dan ketika melakukan aktiviti sukan di dalam kawasan tertutup.

Bagaimanapun, ia diwajibkan ketika tidak melakukan sebarang aktiviti bersukan di kawasan tertutup.Menurut KBS lagi, imbasan kod QR MySejahtera juga tidak diwajibkan ketika memasuki premis atau venue sukan dan rekreasi, manakala premis pula dibenarkan beroperasi tanpa had masa mengikut syarat lesen atau permit.Penganjuran kejohanan, pertandingan serta acara sukan dan rekreasi di peringkat domestik serta antarabangsa turut dibenarkan, tetapi perlu kebenaran Pejabat Pesuruhjaya Sukan kecuali bagi acara berskala kecil melibatkan peringkat komuniti.


MotoGP: Bagnaia rampas petak hadapan

SEPANYOL, 1 Mei - Pelumba Ducati, Francesco Bagnaia berjaya menghalang juara dunia dari Yamaha, Fabio Quartararo bermula di petak hadapan buat kali kelima berturut-turut apabila mengungguli sesi kelayakan Grand Prix Sepanyol di Litar Jerez.Bagnaia berjaya mengatasi Quartararo dengan 0.453 saat lebih pantas daripada penyandang juara dunia dan pendahulu kejuaraan semasa Fabio Quartararo dengan pusingan terpantas 1 minit 36.17 saat yang pernah berlumba di trek.Manakala jurang hampir 0.5 saat pelumba Aprilia, Aleix Espargaro di tempat ketiga.Pada sesi kelayakan GP Portugal minggu lalu, pelumba Itali itu terlibat dalam kemalangan, namun berjaya menamatkan perlumbaan di tempat kelapan.

(Pelumba Ducati, Francesco Bagnaia, berjaya menghalang juara dunia Fabio Quartararo/AFP)

Rakan sepasukannya, Jack Miller pula akan bermula di petak keempat dengan juara dunia 6 kali, Marc Marquez dari pasukan Repsol Honda di petak kelima.Pelumba Pramac Ducati, Johann (YOHAN) Zarco pula akan bermula di petak keenam.Ketika ini Quartararo terikat 69 mata dengan pelumba Suzuki, Alex Rins sebagai pendahulu kejuaraan pelumba dunia. Pelumba Sepanyol Aleix Espargaro yang menunggang Aprilia menduduki tempat ketiga di barisan hadapan bersama pelumba Australia Jack Miller dan pelumba Perancis Johann Zarco, kedua-duanya menaiki Ducatis mengapit pelumba Sepanyol Marc Marquez dengan Honda di petak kedua.


'Sentiasa belajar dan konsisten'; kunci kejayaan JDT - Mora

JOHOR BAHRU, 1 Mei  -  Tiada rahsia besar, sebaliknya sentiasa mahu belajar dan konsistensi.Itu kunci utama kepada kejayaan demi kejayaan yang diraih JDT.Menurut pengendalinya, Benjamin Mora, JDT hanya sebuah kelab kecil tetapi dengan semangat dan sokongan pemain ke-12, mereka berjaya mengalahkan sebuah kelab gergasi Asia."Kami tidak pernah berhenti belajar, sentiasa rendah diri. Kami sedar kedudukan kami. Namun jika kami yakin, kami boleh lakukannya," kata Mora.JDT mencipta sejarah tersendiri dengan layak ke pusingan kalah mati Liga Juara Asia (ACL) setelah menewaskan juara edisi 2020, Ulsan Hyundai FC dari Korea Selatan 2-1 untuk muncul johan Kumpulan I.Kata Mora, beliau gembira kerana pemain pemain JDT memiliki corak permainan baik, banyak peningkatan dan sentiasa mengekalkan disiplin sepanjang perlawanan.Lebih manis, pemain tengah JDT, Leandro Velazquez dinamakan pemain terbaik perlawanan.

"Saya sangat gembira untuk pemain, penyokong dan Tunku Mahkota Johor. Sudah pasti pencapaian ini adalah buat kelab," kata Velazquez Sementara itu, bagi jurulatih Ulsan Hyundai, Hong Myung Bo, kekecewaan amat dirasai seluruh pasukannya.Menurutnya, kegagalan menyempurnakan beberapa peluang untuk menjaringkan gol membawa padah buat mereka.


JDT jinakkan Ulsan Hyundai 2-1, layak ke pusingan kedua ACL

JOHOR BAHRU, 30 April- Johor Darul Ta’zim, (JDT) mencipta sejarah apabila berjaya melangkah penuh bergaya ke pusingan kedua Liga Juara-Juara Asia.Anak buah Benjamin Mora mencipta sensasi itu selepas menundukkan Ulsan Hyundai FC 2-1 di Stadium Sultan Ibrahim, Iskandar Puteri petang tadi.Kejayaan itu menyaksikan JDT menjadi kelab pertama negara, layak ke pusingan seterusnya di Liga Juara-Juara Asia.  Gol pertama sukad Harimau Selatan hadir seawal minit ke-5 menerusi sepakan percuma yang disempurnakan pemain tengah, Leandro Velazquez selepas Bergson Da Silva dijatuhkan pemain lawan.  Namun kelebihan itu hanya bertahan seminit apabila Ulsan Hyundai FC berjaya mengikat kedudukan 1-1 hasil jaringan Jun Amano.  JDT kembali mendahului permainan minit ke-25 namun jaringan Bergson Da Silva dibatalkan.

(Pemain sayap JDT, Arif Aiman mengelecek melepasi dua pemain Ulsan Hyundai dalam perlawanan petang tadi/FBJDT)

Memasuki 45 minit terakhir perlawanan, JDT meneruskan asakan dan percubaan berbahaya Leandro Velazquez sedikit tersasar.  Matthew Davies juga hampir menambah jaringan kedua JDT minit ke-72 namun rembatannya tersasar.  Akhirnya, kesilapan pemain tengah pelawat, Park Yongwoo menghadiahkan kemenangan kepada JDT selepas tersepak bola ke gawang sendiri minit ke-90.  Perlawanan tersebut dihadiri lebih 17,000 penonton tuan rumah.


Lee Zii Jia, Aaron Chia-Wooi Yik ke final BAC

MANILA, 30 April- Dua wakil negara, Lee Zii Jia dan gandingan Aaron Chia-Soh Wooi Yik menempah tempat ke pentas final selepas menewaskan lawan masing-masing di separuh akhir Kejohanan Badminton Asia di Filipina petang tadi.Zii Jia yang juga pemain perseorangan lelaki di ranking ke-7 dunia tidak berdepan masalah menumbangkan Weng Hong Yang, dari China straight sets 21-11, 21-19 dalam tempoh 39 minit.Selaku pilihan ketiga kejohanan, Zii Jia bermula garang mendahului 6-0 pada satu ketika, sebelum memenangi set pertama 21-11.

(Perseorangan lelaki negara, Lee Zii Jia/Fail)

Meskipun diberi tentangan sengit oleh lawan bukan pilihan itu di set kedua, Zii Jia tenang menyerap segala tekanan untuk menang 21-19.Zii Jia bakal menentang pilihan keempat kejohanan dari Indonesia, Jonathan Christie dalam pentas akhir esok.

Dalam lima pertemuan terakhir, kelebihan nyata memihak pada Jonathan dengan empat kemenangan manakala kejayaan tunggal Zii Jia adalah semasa Kejohanan All England pada 2020.

(Gandingan beregu lelaki negara, Aaron Chia dan Soh Wooi Yik/FBBadmintonAsia)

Sementara itu, wakil Malaysia dalam kategori beregu lelaki disandarkan menerusi gandingan Aaron Chia dan Soh Wooi Yik.Mereka melangkah ke perlawanan akhir selepas menyingkirkan pasangan senegara, Goh Sze Fei-Nur Izzudin Rumsani straight sets, 21-13 dan 21-15.Beregu pilihan kelima kejohanan itu cuma memerlukan tempoh 29 minit bagi membuat perhitungan bertemu pasangan Indonesia di pentas akhir.


Aksi persahabatan: anak buah Maloney dimalukan Timor Leste

SHAH ALAM, 30 April- Banyak kelemahan yang perlu diperbaiki susulan kekalahan 1-2 skuad Bawah 23 tahun negara kepada Timor Leste menjelang saingan Sukan SEA Hanoi, Vietnam bulan depan.Kekangan mengumpul senarai 31 pemain bagi kem latihan pusat sebelum ini, dilihat memberi kesan kepada persembahan skuad muda negara di Stadium UiTM, Shah Alam semalam.Pada aksi perhabatan pertama tersebut, pasukan negara diketuai Nik Akif Syahiran Nik Mat dan Muhammad Hadi Fayyadh Abdul Razak diletak sebagai penggempur utama.Bagaimanapun, skuad kendalian Brad Maloney itu dilihat longlai dan gagal mengekang asakan dan permainan pantas Timor Leste.Malaysia mula ketinggalan pada minit ke-51 hasil jaringan Elias Joao Da Costa sebelum pemain Selangor FC 2, Faiz Amer Runnizar memberi kelegaan seketika dengan gol penyamaan 15 minit kemudian.Namun, kerapuhan benteng skuad Harimau Muda itu terus mengundang padah apabila pelawat berjaya meledak gol kemenangan menerusi Jhon Frith Ornai pada minit ke-77.

( Aksi persahabatan skuad Bawah 23 tahun negara dengan Timor Leste di Stadium UiTM, Shah Alam semalam)

Kali terakhir kedua-dua pasukan bertemu pada Disember 2019 menyaksikan Timor Lester menjadi mangsa belasahan skuad negara dengan keputusan 4-0.Esok, Malaysia akan berdepan skuad Bawah 23 Filipina bagi perlawanan persahabatan terakhir sebelum berlepas ke Vietnam.


Naik taraf Kompleks Sukan Labuan, beri kemudahan dan tingkat pembangunan sukan setempat

LABUAN, 30 April- Kompleks Sukan Labuan akan memberi kemudahan kepada penduduk tempatan setelah siap dinaik taraf.Ia juga mampu meningkatkan pembangunan sukan Labuan, di peringkat akar umbi.Pengarah Jabatan Belia Dan Sukan (JBS) Labuan, Mohammad Syahffie Japril berkata, tiga komponen utama projek tersebut membabitkan naik taraf stadium, kompleks dan pejabat, serta pembaikan struktur bangunan yang ada, di kawasan seluas 28-ekar.  Katanya, projek naik taraf tersebut telah bermula pada Disember 2021, dan dijangka siap April 2024, dengan kos RM17 juta. "Kita harapkan dengan keadaan ini membolehkan selepas siapnya Kompleks Sukan ini, ia bukan sahaja menjadi penerus kepada momentum untuk pembangunan sukan, malah kita harapkan penggalakan sukan khususnya di Wilayah Persekutuan Labuan akan bertambah rancak, sesuailah dengan masyarakat yang ada di Labuan yang memang cintakan gaya hidup sihat," katanya.Beliau berkata demikian ketika meninjau pelaksanaan kerja-kerja naik taraf Kompleks Sukan Labuan.

(Pengarah Jabatan Belia Dan Sukan (JBS) Labuan, Mohammad Syahffie Japril)


FAM tangisi pemergian Tengku Tan Sri Ahmad Rithauddeen

KUALA LUMPUR, 30 April- Persatuan Bolasepak Malaysia (FAM) menangisi pemergian bekas Timbalan Presiden, AllahyarhamTengku Tan Sri Datuk Seri Ahmad Rithauddeen Tengku Ismail.Melalui satu kenyataan, Persatuan itu menyifatkan Allahyarham meninggalkan jasa cukup besar dalam arena bola sepak tempatan dan antarabangsa.Allahyarham pernah bertindak sebagai Pengerusi Jawatankuasa Teknikal dan Pembangunan dan Jawatankuasa Disiplin sebelum melepaskan jawatan pada 2004.Allahyarham juga bertangunggjawab merangka pelan tindakan bola sepak semi-pro dan profesional, serta mengilhamkan projek Harimau sebagai skuad pelapis.Tertubuhnya Akademi FAM di Kuantan serta kehadiran Kevin Keegan mewarnai skuad negara pada 1984 juga merupakan hasil usaha Allahyarham.

Di pentas Asean, Allahyarham bertangunggjawab menghidupkan semula Persekutuan Bolasepak Asean (AFF) selaku Presiden dari 1996 hingga 2011.Sumbangan beliau termasuk menjadikan Piala AFF Suzuki, yang kali pertama dipertandingkan dengan nama Piala Tiger pada 1996, sebagai satu pertandingan bersifat komersial dengan audiens meliputi seluruh dunia.Dato’ Seri Ahmad Rithauddeen Tengku Ismail yang meninggal dunia di kediamannya malam tadi pada usia 94 tahun akibat sakit tua.


Real Madrid perlu seri dengan Espanyol sebelum dinobat juara La Liga

MADRID, 30 April- Real Madrid berpeluang ditabalkan sebagai juara liga sekiranya mencatat sekurang-kurangnya keputusan seri dengan Espanyol di Santiago Bernabeu malam ini dalam La Liga.Ketika ini Real selesa mendahului pencabar terdekat, Barcelona dengan 15 mata dan hanya memerlukan satu mata daripada baki 5 perlawanan untuk menjulang gelaran ke-35.Ketua jurulatihnya, Carlo Ancelotti mengakui akan merehatkan beberapa tonggak utamanya pada pertemuan dengan Espanyol malam ini.Ini kerana dia mahu memberi fokus kepada aksi separuh akhir kedua Liga Juara-Juara dengan Manchester City selepas tewas 3-4 pada pertemuan pertama, Rabu lalu.

Pengendali kelahiran Itali itu juga kehilangan beberapa pemain seperti David Alaba yang mengalami kecederaan pada aksi di Etihad, manakala Nacho dan Eder Militao pula digantung perlawanan.Keadaan penyerang bintangnya, Karim Benzema juga masih diragui selepas pemain Perancis itu mengalami kesakitan di buku lali.Meskipun tanpa tonggak utama, Ancelotti bagaimanapun menegaskan dia akan tetap menurunkan pasukan terkuat menentang Espanyol bagi memenangi perlawanan, sekali gus menjulang gelaran La Liga musim ini. -AFP


Ralf Rangnick sah dilantik ketua jurulatih Manchester United

MANCHESTER, 30 April- Pengurus sementara Manchester United, Ralf Rangnick sah dilantik sebagai ketua jurulatih skuad kebangsaan Austria dengan kontrak dua tahun.Pengendali dari Jerman itu menegaskan dia akan tetap meneruskan tugasnya sebagai perunding kepada kelab itu meskipun perlu membimbing skuad Austria layak ke Euro 2024.Rangnick sebelum ini akan digantikan oleh Erik ten Hag sebagai pengurus di Old Trafford hujung musim ini.

(Ketua jurulatih Manchester United, Ralf Rangnick/ AFP)

Namun, semalam Presiden Persatuan Bola Sepak Austria, Gerhard Milletich berkata, pihaknya turut melantik Rangnick sebagai jurulatih dengan kontrak 2 tahun.Kontrak tersebut akan dilanjutkan 2 tahun lagi sekiranya dia berjaya membawa Austria layak ke kempen Euro 2024.Rangnick dijangka memulakan tugas dengan skuad kebangsaan Austria pada hujung Mei depan selepas berakhirnya musim Liga Perdana Inggeris. -AFP


Zii Jia dan dua beregu negara mara ke separuh akhir Kejohanan Badminton Asia 2022

(Pemain perseorangan lelaki negara, Lee Zii Jia/AFP)

KUALA LUMPUR, 30 April - Pemain perseorangan utama lelaki negara, Lee Zii Jia akan menentang Weng Hong Yang dari China dalam perlawanan separuh akhir Kejohanan Badminton Asia (BAC) 2022 di Manila, Filipina pada hari ini.Semalam, Zii Jia menewaskan pemain Jepun, Kanta Tsuneyama, 21-13, 21-11.Manakala Hong Yang melakukan kejutan dengan menewaskan pemain pilihan kedua kejohanan, Anthony Sinisuka Ginting dari Indonesia, 21-13,16-21 dan 21-11.Sementara itu beregu negara yang juga juara beregu lelaki Terbuka Jerman, Goh Sze Fei-Nur Izzuddin Rumsani meneruskan prestasi cemerlang mereka dengan menewaskan Ren Xiang Yu-Tan Qiang dari China, 21-19, 21-14.

(Pemain beregu lelaki negara, Goh Sze Fei-Nur Izzuddin Rumsani/Foto fail)

Hari ini mereka akan menentang satu lagi beregu negara, Aaron Chia-Soh Wooi Yik dalam saingan separuh akhir.Pemenang pingat gangsa Olimpik Tokyo itu mara setelah menewaskan pasangan India, Satwiksairaj Rankireddy-Chirag Shetty,12-21, 21-14, 21-16.Pasangan Man Wei Chong-Tee Kai Wun bagaimanapun terkandas di suku akhir apabila tewas kepada pasangan Indonesia, Fajar Alfian-Muhammad Rian Ardianto,16-21,16-21.Turut terkandas beregu wanita negara, Pearly Tan-M. Thinaah dan beregu campuran, Tan Kian Meng-Lai Pei Jing.


23.5 juta tiket Piala Dunia di Qatar sudah terjual

DOHA, 29 April - Sebanyak 23.5 juta tiket perlawanan Piala Dunia sudah dijual pada “tempoh jualan terpilih” menerusi laman web pada 5 April lalu, menurut FIFA.Perlawanan yang ditunggu-tunggu peminat bola seluruh dunia itu bakal berlangsung di Qatar dalam tempoh kurang tujuh bulan lagi.FIFA berkata, pemohonan yang membeli tiket itu sebahagian besarnya datang dari Argentina, Brazil, England, Perancis, Mexico, Qatar, Arab Saudi dan Amerika Syarikat yang mendominasi pembelian yang juga merupakan "permintaan yang sangat tinggi" dari negara berkenaan.Menurut FIFA dalam satu kenyataan, perlawanan yang paling popular adalah perlawanan akhir pada 18 Disember yang menyaksikan beberapa perlawanan kumpulan yang sudah pun diketahui iaitu Argentina akan bertemu Mexico, Argentina bertembung Arab Saudi, England lwn Amerika Syarikat dan Poland lwn Argentina.

Manakala untuk perlawanan yang melebihi tiket yang tersedia, permintaan akan dimasukkan ke dalam loteri rawak."Semua pemohon yang berjaya akan dimaklumkan mulai 31 Mei ini dan baki tiket akan dijual kepada orang ramai dengan konsep siapa cepat dia dapat." katanya.Secara purata, harga tiket melonjak 30 peratus lebih tinggi berbanding Piala Dunia Rusia pada 2018.Manakala tiket paling murah adalah untuk warga Qatar dan tentera pekerja asing di negeri itu yang akan membayar serendah 10 dolar untuk menonton perlawanan kumpulan pusingan pertama - AFP


Paulus Firman sah tinggalkan BAM

KUALA LUMPUR, 29 April- Desas desus mengenai kemungkinan, jurulatih beregu campuran, Paulus Firman bakal ‘angkat kaki’ apabila kontraknya tamat akhirnya terjawab.Ini selepas Persatuan Badminton Malaysia, BAM, mengesahkan perkara tersebut, hari ini.BAM dalam satu kenyataan memaklumkan, jurulatih berusia 53 tahun itu membuat keputusan untuk tidak memperbaharui kontrak kerana ingin meluangkan lebih banyak masa bersama keluarganya.

Badan induk itu turut meluahkan penghargaan kepada Paulus di atas sumbangannya terutama di bahagian beregu campuran dan lelaki negara sejak kembali ke Malaysia pada 2018.Dalam kenyataan tersebut Pengarah Kejurulatihan Beregu BAM, Rexy Mainaki juga mengucapkan terima kasih kepada Paulus atas peranan yang dimainkannya.Beliau turut menambah, pihaknya sedang mengenalpasti calon baharu sesuai yang mampu meneruskan momentum yang ditinggalkan beliau.


Stadium baharu Barcelona telan belanja 1.5 bilion Euro

BARCELONA, 29 April- Barcelona bakal memiliki stadium yang lebih besar dan menarik.Menurut presidennya, Joan Laporta kerja-kerja ubahsuai stadium Camp Nou akan bermula pada Jun selepas diberikan permit oleh majlis perbandarannya.Kerja-kerja pengubahsuaian itu akan berlangsung selama tiga tahun dan mengakibatkan kelab itu terpaksa berpindah sementara ke tempat lain untuk musim 2023-2024.Kelab Catalan tersebut berpindah ke Stadium Olimpik di Montjuic buat sementara waktu sebelum kembali semula ke Camp Nou bagi musim 2024/2025 yang mana kerja-kerja pembinaan dijangka siap 50 peratus.

(Replika Stadium Barcelona pada 2016. /AFP)

Laporta menjangkakan pengubahsuaian akan selesai sepenuhnya untuk musim 2025/2026 dengan perbelanjaan sekitar 1.5 bilion Euro.Barcelona dan pihak berkaitan kini dalam perbincangan akhir dan bakal mengumumkan butirannya dalam beberapa minggu lagi.Stadium Camp Nou ketika ini boleh memuatkan lebih 99 ribu penonton dan kapasiti berkenaan akan bertambah kepada 105 ribu tempat duduk apabila pengubahsuaian siap sepenuhnya. -AFP


Penyokong The Reds gembira Klopp kekal di Anfield hingga 2026

LIVERPOOL, 29 April- Pengurus Liverpool, Jurgen Klopp telah menyambung kontrak baharu yang bakal menyaksikan dia kekal di Anfield sehingga musim 2026.Klopp yang kontrak asalnya dijangka berakhir pada 2024, berjaya mengubah reputasi Liverpool sejak tiba di kelab berkenaan pada 2015.Pengendali dari Jerman itu telah membantu The Reds memenangi trofi Liga Juara-Juara Eropah dan Liga Perdana Inggeris.Menurut Klopp, dia sangat gembira, merendah diri dan bersyukur kerana dapat terus bersama kelab Merseyside itu untuk 2 tahun lagi."Terlalu banyak yang saya sayang di sini. Saya tahu sebelum saya datang ke sini. Saya tahu lebih banyak selepas tiba dan kini saya tahu lebih daripada sebelumnya.""Sama seperti hubungan baik yang lain, ia mesti babitkan dua pihak, anda perlu sesuai antara satu sama lain. Perasaan itu sememangnya sesuai antara satu sama lain yang membuatkan saya datang ke sini dan kerana itu saya menyambungnya sebelum ini," kata Klopp kepada AFP.

(Pengendali Liverpool, Jurgen Klopp bersama anak buahnya Alexander Arnold, Fabinho dan Robertson/AFP)

Dia juga mengakui sokongan penuh daripada pemain dan penyokong Liverpool telah menyemarakkan lagi semangatnya untuk terus mencipta kejayaan di Anfield.Liverpool masih mengejar empat trofi musim ini.Mereka sudah menang Piala Liga dan akan berdepan Chelsea pada final Piala FA bulan depan.Skuad Reds juga hanya satu mata di belakang pendahulu Liga Perdana, Manchester City berbaki lima perlawanan dan mendahului 2-0 selepas separuh akhir pertama Liga Juara-Juara berdepan Villarreal.-AFP


Liga Premier 2021: PDRM bangkit dua kali, ikat Kuching City, 2-2

KUALA LUMPUR, 29 April- Aksi Liga Premier menyaksikan PDRM FC bangkit daripada ketinggalan dua kali untuk menghalang Kuching City FC mengutip mata penuh dengan keputusan 2-2, di Stadium Bola Sepak Kuala Lumpur, Cheras malam tadi.Jaringan penyamaan menerusi penalti pemain tengah, Muhammad Azrie Reza Zamri pada masa kecederaan berjaya menghadiahkan satu mata kepada PDRM yang sebelum ini tewas dalam dua perlawanan terakhir.Pada aksi tersebut, Kuching City yang dibimbing jurulatih berpengalaman, Irfan Bakti Abu Salim terlebih dahulu di depan menerusi sentuhan penyerang Abu Kamara pada minit ke-10, namun tuan rumah meenyamakan kedudukan 1-1 hasil penyudah Martin Adamec pada minit ke-23.Pemain pertahanan, Aylton Alemao memberi harapan kepada Kuching City untuk mengutip tiga mata apabila meledak gol kedua pada minit ke-84, namun impian itu musnah dengan jaringan penalti Muhammad Azrie.Keputusan itu bagaimanapun tidak mengubah kedudukan kedua-dua pasukan yang berkongsi tujuh mata dengan Kuching City di tangga keenam, sementara PDRM di tangga ketujuh.

(Aksi Liga Premier antara PDRM FC  menentang Kuching City FC di Stadium Bola Sepak Kuala Lumpur, Cheras malam tadi/ FB PDRM Football Club)


Liga Perdana Inggeris: Ronaldo berjaya ikat Chelsea 1-1

MANCHESTER, 29 April- Manchester United gagal memanfaatkan peluang mengutip tiga mata penuh berdepan Chelsea dalam aksi Liga Perdana awal pagi tadi.Skuad kendalian Ralf Rangnick itu hanya berjaya mengikat mata seri 1-1 sekali gus memberi tamparan hebat buat beliau untuk memperbaiki prestasi pasukan musim ini.Tirai jaringan dibuka pada minit ke-59 dengan sepakan deras daripada Marcos Alonso menerusi hantaran di depan gawang oleh Reece James.

(Pertahanan Chelsea, Marcos Alonso dicabar Diogo Dalot pada aksi awal pagi tadi/AFP)

Tidak lama itu, bintang The Red Devils, Cristiano Ronaldo berjaya meledak gol penyamaan dan meningkat moral pasukan.

Gol Ronaldo yang hadir pada minit ke-62 ialah jaringan ke-17 miliknya dalam liga musim ini dengan hanya Mohamed Salah dari Liverpool menemui lebih banyak sasaran dan bekas pemain Real Madrid itu meledak lapan daripada sembilan gol terakhir pasukannya."Bukan hanya gol dijaringkan Cristiano tetapi persembahannya secara keseluruhan, perwatakannya pada usia 37 tahun, bukanlah sesuatu yang normal untuk melakukannya," kata Rangnick."Jika dia bermain seperti dilakukannya hari ini, dia masih boleh memberikan banyak bantuan untuk pasukan ini," katanya."Ia mata yang bagus buat kami. Pada babak pertama Chelsea mendominasi perlawanan. Anda boleh lihat mereka ada pemain hebat dan sangat teratur, dan bukanlah mudah mengawal mereka," kata pengurus sementara itu yang akan digantikan oleh bos Ajax Amsterdam, Erik ten Hag pada penghujung musim.Keputusan berkenaan memberikan Chelsea kedudukan ketiga liga dengan 66 mata manakala United di tangga keenam bersama 55 mata, lima di belakang pasukan tangga keempat Arsenal dan bermain lebih dua perlawanan.-REUTERS


Tenis Terbuka Munich: Holger Rune singkir Alexander Zverev

MUNICH, 28 April- Pemain remaja Denmark, Holger Rune catat pencapaian terbesar dalam kariernya apabila menyingkirkan pilihan pertama, Alexander Zverev di pusingan 16 terakhir, Tenis Terbuka Munich.Runer mempamerkan aksi mantap untuk mendominasi pertemuan itu dengan keputusan 6-3, 6-2.Kemenangan itu sekaligus menyaksikan pemain berusia 18 tahun itu mara ke suku akhir di kejohanan gelanggang tanah liat berstatus 250 itu.

Ia merupakan kali pertama dalam kariernya sebagai pemain profesional, menewaskan lawan yang menghuni rangking 10 terbaik ATP.Runer yang beraksi atas tiket wildcard bakal bertemu Emil Ruusuvuori dari Finland di suku akhir. -AFP


Sasaran 36 pingat emas di Sukan SEA Hanoi realistik

KUALA LUMPUR, 28 April- Ketua Kontinjen negara ke temasya Sukan SEA Hanoi, Datuk Nur Azmi Ahmad menyifatkan sasaran 36 pingat emas, 35 perak dan 75 gangsa yang ditetapkan, mampu untuk dicapai oleh barisan atlet kebangsaan.Beliau berkata sasaran diumumkan Menteri Belia dan Sukan, Datuk Seri Ahmad Faizal Azumu itu tidak menjadi masalah kepada kontinjen negara yang dibarisi kombinasi atlet muda dan senior.Menurutnya, sasaran emas tersebut telah dijangkakan berdasarkan pemerhatian pada bengkel penetapan sasaran pingat sebelum ini, dengan rata-rata persatuan sukan berhati-hati dalam memuktamadkan sasaran.Kutipan pingat juga katanya mungkin berubah dari hari ke hari sepanjang temasya berlangsung.

(Ketua Kontinjen Malaysia, Datuk Nur Azmi Ahmad)

Pada Sukan SEA 2019 di Filipina kontinjen negara mengutip 56 emas, 57 perak dan 72 gangsa, jauh tersasar berbanding sasaran 70 emas, 51 perak dan 105 gangsa.Ini meletakkan Malaysia di kedudukan kelima keseluruhan berbanding sasaran tempat keempat.


APG: Penyertaan kontinjen negara diketahui selepas Aidilfitri

KUALA LUMPUR, 29 April- Keputusan mengenai penyertaan kontinjen Malaysia pada temasya Sukan Para ASEAN (APG) ke-11 di Solo (Surakarta), Indonesia akan diketahui selepas sambutan Aidilfitri, bulan depan.

Perkembangan itu dimaklumkan Presiden Majlis Paralimpik Malaysia (MPM) Datuk Seri Megat D Shahriman Zaharudin selepas mengadakan perbincangan bersama Majlis Sukan Negara (MSN) baru-baru ini.

Menurutnya walau apa jua keputusan yang akan diumumkan nanti, barisan atlet kebangsaan telah bersedia sepenuhnya untuk menggalas cabaran negara pada temasya sukan dwitahunan itu yang dijadual berlangsung pada 23 hingga 30 Julai ini.

"Saya akan mengumumkan bersama msn pada tarikh tersebut, di situ kita akan beri maklum balas.

Untuk makluman kontinjen negara memang sedia dalam podium, kita ada Sukan Komanwel dan kejohanan-kejohanan lain, jadi dari segi persediaan semua dah sedia, tiada masalah dan kesemua atlet memang telah bersedia," katanya selepas majlis berbuka puasa anjurannya, di sini.

(Datuk Seri Megat D Shariman pada majlis berbuka puasa yang diadakan di Ibu Negara)

Tambah beliau, APG akan menjadi pentas persediaan terbaik kepada atlet sebelum bertanding di Sukan Komanwel Birmingham yang dijadual berlangsung hujung Julai dan Sukan Para Asia Hangzhou pada Oktober.


UCL: Liverpool tundukkan Villarreal dalam aksi pertama separuh akhir

LIVERPOOL, 28 April - Pengurus Liverpool, Jurgen Klopp mahu pasukan bimbingannya terus "berjaga-jaga" walaupun telah meletakkan sebelah kaki ke perlawanan akhir Liga Juara Eropah (UCL) menerusi kemenangan dominan 2-0 terhadap Villarreal dalam aksi separuh akhir pertama mereka di Anfield.Dua gol dalam masa dua minit mematahkan permainan corak bertahan pertahanan Villarreal.The Reds memperoleh gol pertama hasil pemain pertahanan lawan, Pervis Estupinan yang menepis hantaran lintang Jordan Henderson ke gawangnya sendiri pada minit ke- 53.

(Pervis Estupinan berebut bola dengan penyerang Senegal Liverpool, Sadio Mane semasa perlawanan bola sepak separuh akhir pertama Liga Juara-Juara UEFA antara Liverpool dan Villarreal/AFP)

Sadio Mane menjadikan kedudukan 2-0, dua minit kemudian.“Ia adalah 2-0 pada separuh masa pertama,” kata Klopp. "Anda perlu berwaspada sepenuhnya, 100 peratus pada masa yang tepat dan bermain pada separuh masa kedua seperti kami bermain pada babak pertama. Kami tahu ia akan menjadi suasana yang sukar untuk kami," katanya.Pengendali Villarreal, Unai Emery pula berpandangan, 2-0 adalah jelas keputusan yang wajar.“Ia mungkin lebih teruk lagi tetapi kami masih mempunyai peluang."Saya mahu menunjukkan kami mampu bermain permainan berbeza di tempat sendiri,"kata Emery. Kedua-dua pasukan dijadualkan bertemu semula dalam aksi separuh akhir kedua di selatan Sepanyol dalam masa enam hari. -AFP


ACL: JDT FC tewaskan Guangzhou, 2-0

ISKANDAR PUTERI, 28 April - Johor Darul Ta’zim (JDT) menewaskan Guangzhou FC 2-0 dalam perlawanan timbal balik aksi Kumpulan I kempen Liga Juara-Juara Asia (ACL) di Stadium Sultan Ibrahim malam tadi.Awal perlawanan menyaksikan kedua-dua pasukan ligat mengasak benteng pertahanan lawan masing-masing dengan beberapa percubaan.Gawang juara lapan kali Liga Super China itu dibolosi pada minit ke-16 selepas pengadil Payam Heidari menghadiahkan penalti kepada JDT apabila Bergson Da Silva dikasari Feng Yifan, sekali gus membolehkan pemain sensasi itu meledakkan gol pertama buat JDT.Bagaimanapun JDT gagal memanfaatkan peluang terhidang untuk menambah jaringan selepas tendangan Bergson pada minit ke-33 berjaya ditepis penjaga gol Zhang Jihao.Pasukan kendalian Pan Yong He dilihat seakan sukar menemui rentak permainan selepas diasak serangan JDT.Satu minit sebelum tamat perlawanan, anak buah Benjamin Mora sekali lagi dihadiahkan penalti menerusi Bergson selepas Ramadhan Saifullah dikasari Shadeer Sihakejiang dan keputusan kekal 2-0.Kemenangan itu membolehkan JDT menghuni tangga kedua dengan 10 mata di belakang Ulsan Hyundai juga dengan 10 mata cuma dipisahkan dengan perbezaan gol, manakala Kawasaki Frontale turun di tempat ketiga dengan lapan mata diikuti Guangzhou FC tanpa sebarang mata.Pada aksi tersebut, Ulsan Hyundai dari Korea Selatan mencatat kemenangan ketiga apabila menumpaskan pasukan Kawasaki Frontale dengan 3-2 di Stadium Tan Sri Hassan Yunos, Larkin.

(Aksi perlawanan timbal balik Kumpulan I kempen ACL antara Johor Darul Ta’zim (JDT) dengan Guangzhou FC di Stadium Sultan Ibrahim malam tadi/FB JOHOR Southern Tigers)

Sementara itu, Ketua Jurulatih JDT, Benjamin Mora memaklumkan, hanya kemenangan akan mengesahkan kemaraan JDT.  Namun mengakui berdepan aksi sukar Sabtu ini kerana akan bermain pada waktu petang, selain beberapa pemain sedang berpuasa ketika itu.  "Kami menghormati bulan puasa ini dan kami tidak boleh mempengaruhi pemain. Tetapi saya yakin para pemain sangat komited dan cuba mengatasinya termasuk mendapatkan rehat secukupnya. Mungkin saya akan menukar beberapa pemain untuk lebih cergas tetapi tidak banyak yang boleh kami lakukan,"katanya.  Jurulatih Guangzhou, Pan Yong He pula berpuas hati dengan aksi para pemainnya, terutama mengelak daripada bolos lebih banyak gol.  "Saya menghormati keputusan pengadil dan peraturan. Dalam perlawanan ini, kami telah bertahan dengan baik dan beraksi baik. Kami tunjukkan semangat kami terutama ketika menyerang, kami hampir mendapatkan gol tetapi masih perlu ditambah baik. Ini sudah perlawanan kelima dan seperti saya katakan dalam sidang media sebelum ini kami akan sentiasa meningkatkan tahap permainan," katanya.


Hadi Fayyadh kembali jalani latihan bersama skuad B-23 negara

KUALA LUMPUR, 27 April - Penyerang muda, Muhammad Hadi Fayyadh Abdul Razak kembali menjalani latihan bersama skuad bawah 23 tahun (B-23) negara buat pertama kali menjelang Sukan SEA di Hanoi, bulan depan.Ia setelah lebih dua tahun beliau berkelana di negara Jepun.Pemain berusia 22 tahun itu yang mengalami kecederaan kaki tahun lepas, terbang ke Kuala Lumpur dari Jepun pada Isnin sejurus selepas membuat penampilan sulung saingan divisyen tiga Liga J3 bersama Azul Claro Numazu, Khamis lepas.Kepulangannya untuk menyertai sesi latihan skuad kebangsaan malam tadi menggembirakan ketua jurulatih kebangsaan, Brad Maloney.

(Muhammad Hadi Fayyadh Abdul Razak/Foto fail)

Selain Hadi Fayyadh, muka baharu Nooa Laine yang kini beraksi bersama kelab Liga Finland SJK Seinajoki turut melaporkan diri semalam.Malaysia yang diundi dalam Kumpulan B pada Sukan SEA Hanoi dijadual berdepan Thailand pada 7 Mei, Laos 11 Mei, Singapura pada 14 Mei dan Kemboja 16 Mei di Stadium Thien Truong Stadium, Nam Dinh untuk merebut dua slot ke separuh akhir.


Kerajaan negeri bantu pemain dan pegawai Perak FC sambut Aidilfitri

IPOH, 27 April - Kerajaan negeri Perak menyalurkan sumbangan wang tunai kepada 50 orang pemain dan pegawai pasukan utama Perak FC bersempena dengan sambutan Hari Raya Aidilfitri akan datang. Menteri Besar Perak, Datuk Seri Saarani Mohamad berkata, kesemua mereka menerima wang tunai bernilai RM1,000 setiap seorang untuk perbelanjaan kelengkapan Syawal.  "Kita menyumbang sedikit duit raya kepada 50 orang termasuk pegawai dan pemain Perak FC, itu sumbangan duit raya sahaja," kata beliau selepas menyaksikan Majlis Menandatangani Perjanjian Asas Built-To-Suit and Lease (BTSL) antara Perbadanan Kemajuan Negeri Perak (PKNPk) dan Jinjing Silicon Technology Sdn Bhd, di sini.

Mengulas lanjut mengenai situasi pasukan berkenaan, beliau tidak menghalang hasrat Persatuan Penyokong Bola Sepak Perak (TBG Mobs) yang dilaporkan mahu mengutip tanda tangan penyokong Perak untuk dihantar ke pejabat istana. "Saya tidak boleh menghalang penyokong-penyokong bola sepak untuk berbuat demikian cuma kena ikut saluran yang betul, Insya-Allah kalau warkah tersebut sampai ke Tuanku Sultan Perak, kebiasaannya Baginda akan baca dan beri perhatian sewajarnya," menurut beliau. Sebelum ini Setiausaha TBG Mobs, Mohd Hakimi Abdul Halim dilaporkan berkata pihaknya ingin mendapatkan tandatangan penyokong untuk diserahkan kepada Sultan Nazrin Shah bagi menarik perhatian baginda tentang nasib yang menimpa bola sepak Perak ketika ini.


YAKEB terus bantu, pastikan kebajikan bekas atlet terbela

BUKIT KIARA, 27 April - Tiada bekas atlet yang harus meraikan perayaan Aidilfitri dalam keadaan kesedihan dan kesusahan.Jelas Pengerusi Yayasan Kebajikan Atlet Kebangsaan (YAKEB), Datuk Noorul Ariffin Abdul Majeed, pihaknya akan terus memastikan kebajikan bekas-bekas atlet sentiasa terbela terutamanya ketika musim perayaan yang bakal menjelang."Kita ada banyak kes-kes di mana anak-anak mereka (bekas atlet) tinggalkan, kita hanya mampu berkongsi kesedihan dan kita cuba membantu (dengan) sumbangan-sumbangan yang lain, kita ada juga sumbangan bulanan RM300, kita bagi untuk enam bulan."Saya harap tahun ini tiada kes-kes macam ini, sebab baru-baru ini kita ada buat dengan YAPEIM, PPIM, Zakat dan sebagainya, kita memastikan semua (bekas atlet) ini akan dapat duit raya dan mereka dapat beraya seperti mana rakyat malaysia yang lain beraya," kata beliau ketika ditemui media selepas Majlis Sumbangan Aidilfitri "Hargai Jasa Atlet", di sini pagi tadi.Hadir sama Pengerusi Jawatankuasa Tetap Generasi Muda, Sukan Dan Modal Insan negeri Selangor, Mohd Khairuddin Othman.

(Pengerusi Yayasan Kebajikan Atlet Kebangsaan (YAKEB), Datuk Noorul Ariffin Abdul Majeed menyampaikan sumbangan kepada bekas atlet pada Majlis Sumbangan Aidilfitri "Hargai Jasa Atlet" di Bukit Kiara)

Kerajaan negeri Selangor hari ini menyampaikan sumbangan Aidilfitri bernilai RM200 dan hamper kepada 200 penerima yang terdiri daripada atlet, atlet sukan para dan bekas atlet.Inisiatif sumbangan ini diadakan dengan kerjasama berterusan antara kerajaan negeri, YAKEB dan Persatuan Orang Buta Malaysia.Datuk Noorul turut memaklumkan melalui jalinan kerjasama ini, satu lagi Program "Ceria Atlet Selangor 2022" juga akan dilaksanakan selepas sambutan perayaan Aidilfitri.Melalui program ini pihaknya akan menziarahi setiap rumah bekas atlet negeri Selangor untuk memenuhi keperluan mereka seperti memperbaiki rumah mengikut keperluan bekas atlet.Setakat ini sebanyak 50 atlet dikenal pasti dan anggaran peruntukan bagi setiap rumah adalah sejumlah RM5,000.


Tiada atlet negara gagal doping - Menteri Belia dan Sukan

KUALA LUMPUR, 27 April - Menjelang Sukan SEA Hanoi pada Mei ini.Menteri Belia dan Sukan Datuk Seri Ahmad Faizal Azumu mengesahkan bahawa tiada atlet daripada kontinjen Sukan SEA yang gagal ujian doping setakat ini."Agensi Anti-Doping Malaysia (Adamas) akan terus melakukan ujian secara sistematik ke atas para atlet bagi memastikan kontinjen negara bebas doping pada temasya dwitahunan itu. "Kontinjen negara akan berlepas secara berperingkat bermula 4 Mei ini bagi Sukan SEA yang dijadualkan berlangsung secara rasminya bermula 12 hingga 23 Mei di Hanoi, Vietnam, dengan acara terjun dan bola sepak bermula seminggu lebih awal," katanya.

(Menteri Belia dan Sukan Datuk Seri Ahmad Faizal Azumu, membuat tinjauan latihan atlet Sukan SEA di Majlis Sukan Negara (MSN) Bukit Jalil)

Ahmad Faizal berkata, hampir 40 peratus atlet yang dipilih mewakili negara pada temasya kali ini merupakan atlet muda yang bakal membuat penampilan pertama di peringkat antarabangsa.Beliau meminta rakyat Malaysia khususnya peminat sukan supaya tidak terlalu memberikan tekanan kepada mereka untuk membawa pulang pingat emas, sebaliknya memberikan sokongan padu untuk membuat lebih baik berbanding pencapaian peribadi terdahulu.


Liga Juara-Juara Eropah : City atasi Real 4-3

(Pemain tengah Manchester City, Kevin De Bruyne (kiri) diasak pemain tengah Real Madrid, Toni Kroos pada aksi separuh akhir pertama bola sepak Liga Juara-Juara Eropah/AFP)

UNITED KINGDOM, 27 April - Manchester City menang tipis 4-3 ke atas Real Madrid dalam saingan separuh akhir pertama bola sepak Liga Juara-Juara Eropah (UCL) di Stadium Etihad, awal pagi tadi.Kevin De Bryune dan Gabriel Jesus masing-masing meletakkan City dua gol di depan sebelum Real bangkit menerusi jaringan pertama Karim Benzema.Phil Foden sekali lagi melebarkan jaringan namun Real kembali mengekori dengan gol kedua daripada Vinicius Junior.

(Penjaga gol Real Madrid, Thibaut Courtois menghadang bola pada aksi separuh akhir pertama bola sepak Liga Juara-Juara Eropah di antara Manchester City dan Real Madrid/AFP)

Bernando Silva kemudian melengkapkan jaringan Citizens sebelum Benzema menggandakan gol peribadinya, hasil sepakan penalti.Kedua-dua pasukan itu akan bertemu sekali lagi pada perlawanan timbal balik, Khamis depan. - AFP


TODAK yakin gapai emas MLBB Sukan SEA Hanoi 2021

KUALA LUMPUR, 27 April - Kelab e-sukan, TODAK optimis kilauan pingat emas Sukan SEA Hanoi 2021 mampu digapai menerusi kategori permainan Mobile Legends: Bang Bang (MLBB).Keyakinan tersebut disuarakan oleh jurulatih TODAK, Zairul Hazim Zailani selepas pasukannya meraih gelaran Juara Liga Profesional Mobile Legends: Bang Bang (MPL) Malaysia musim ke-9.Tambah beliau, kejayaan muncul Juara MPL Malaysia musim ke-9 adalah tonik terbaik sebelum acara e-sukan Sukan SEA Hanoi 2021 bermula pada 13 Mei depan di Pusat Konvensyen Nasional Hanoi.

(Jurulatih TODAK, Zairul Hazim Zailani bercakap pada sidang media selepas pasukannya menjadi Juara Liga Profesional Mobile Legends: Bang Bang (MPL) Malaysia musim ke-9)

Pada aksi final berkenaan, pasukannya berjaya menewaskan Orange Esports sekali gus membawa pulang hadiah wang tunai RM100,000."Ia (Sukan SEA) adalah sukan terbesar di Asia Tenggara, jadi kemungkinan persediaan kami akan lebih berganda daripada persediaan kami di MPL ini dan kami akan lebih fokus," kata beliau ketika ditemui pada sidang media, di sini.Pada edisi Sukan SEA kali ini, Persekutuan e-Sukan Malaysia (MESF) menyasarkan pingat dengan kategori MLBB merupakan antara salah satu daripada permainan yang diletakkan sebagai sasaran.


Sukan SEA: Sasaran pingat dalam sukan golf bukan 'omong kosong'

KUALA LUMPUR, 26 April- Skuad golf negara disifatkan berada dalam landasan tepat bagi memenuhi sasaran pingat perak dan gangsa pada penampilan di Sukan SEA, Hanoi di Vietnam bulan depan.Presiden Persatuan Golf Malaysia (MGA), Tan Sri Anwar Mohd Nor berkata, sasaran pingat terbabit bukan sekadar ‘omong kosong’ untuk ditunaikan tetapi bersandarkan prestasi barisan atlet yang mempamerkan peningkatan ketika sesi latihan. Antaranya Ervin Chang yang disasarkan untuk meraih sekurang-kurangnya gangsa dilihat mempunyai peluang cerah kerana mempunyai pengalaman pada dua edisi Sukan SEA sebelum ini bagi membantu pasukan negara."Dia berjaya meraih kedudukan keempat pada ketika itu, jadi berbekalkan prestasi sekarang saya berkeyakinan dia boleh menamatkan saingan dalam kedudukan podium," katanya kepada pemberita di sini.Anwar berkata kem golf negara dalam masa sama akan berlepas awal pada 4 Mei bagi menyesuaikan diri dengan venue pertandingan, sebelum bertanding pada 13 hingga 18 Mei.Sementara itu, jurulatih negara Shairul Erwin Samsudin meletakkan keyakinan tinggi anak didiknya mampu melunaskan sasaran yang telah ditetapkan.

"Kita mempunyai peluang bersaing untuk mendapatkan pingat, jadi saya harap semua pemain mempunyai tahap permainan terbaik sepanjang pertandingan nanti," katanya.Kem golf negara ke Sukan SEA Vietnam dibarisi atlet lelaki Ervin, K. Rhaasrikanesh, Marcus Lim dan A Nateeshvar sementara wanita membariskan Jeneath Wong, Mirabel Ting dan Ng Jing Xuen.Sukan SEA Hanoi berlangsung pada 12 hingga 23 Mei.


Atira, Nuramirah bakal cipta nama di Jerman

KUALA LUMPUR, 26 April- Dua pemain hoki muda wanita negara Nur Atira Mohamad Ismail dan Nuramirah Shakirah Zulkifli berpeluang mencipta nama di bumi Eropah apabila diberikan peluang menyarung jersi kelab Jerman, Bremer Hockey-Club bermula Ogos depan.Persatuan Pendidikan Sukan Hoki Kuala Lumpur dalam satu kenyataan memaklumkan hubungan baik antara pemilik Hockademy Datuk Seri Megat D Shahriman Zahiruddin dengan kelab hoki di Eropah khususnya di Jerman berjaya membuka peluang bagi pemain berbakat besar dari Malaysia untuk bermain serta menimba pengalaman berharga dari kelab di sana.Menurut kenyataan itu, Megat D Shahriman menyifatkan Atirah dan Nuramira sebagai pemain berdisplin tinggi serta sangat berbakat dan seharusnya diberikan peluang beraksi bagi meraih pengalaman berharga di luar negara.“Dengan kematangan dan pengalaman bermain di pelbagai negara, Datuk Seri percaya mereka berdua bakal menjadi aset penting untuk sukan hoki negara satu hari nanti,” menurut kenyataan itu.

Menurut kenyataan itu lagi, pujian juga harus diberikan juga kepada Bremen Hockey-Club yang percaya dengan potensi pemain muda Malaysia untuk beraksi bersama mereka.Nur Atira dan Nuramirah dijangka berkelana di Jerman bermula 1 Ogos hingga 31 Mei 2023.


JDT sedia tebus kekalahan

ISKANDAR PUTERI, 26 April - Menjelang aksi ke-5 menentang pasukan belasahan Guangzhou FC esok.Johor Darul Takzim (JDT) sedia bangkit daripada kekalahan besar 0-5 keatas Kawasaki Frontale Ahad lalu.Kemenangan membolehkan JDT kembali bernyawa untuk merebut kedudukan kedua terbaik dalam kumpulan I dan layak kepusingan seterusnya.Ketua Jurulatih JDT, Benjamin Mora berharap anak buahnya dapat menampilkan aksi terbaik untuk kembali merekodkan mata, khususnya keatas lawan yang belum mengutip sebarang mata ketika ini.  Ditanya mengenai misi memburu kelebihan gol sebelum aksi terakhir menentang Ulsan Hyundai, Benjamin tetap berhati-hati dengan kejutan Guangzhou FC yang pastinya mahu mencari bekalan satu mata pada kempen kali ini.

"Pertama sekali, kami (JDT) ingin menampilkan aksi terbaik dan untuk menang, kami perlu menjaringkan gol. Jika ada peluang dan permainan juga terbuka, kami boleh membuka ruang menghasilkan gol awal dan cuba mencari sebanyak mana gol," kata Benjamin di sini. Ketika ini JDT terikat 7 mata dengan Ulsan Hyundai selepas 4 perlawanan dan dijangka menentukan kemaraan pada aksi terakhir pada Sabtu ini. Sementara itu Jurulatih Guangzhou FC, Pan Yong He berharap moral pemain kekal positif meskipun belum merekodkan sebarang mata pada kempen kumpulan "Untuk perlawanan menentang JDT, kami akan fokus kepada pertahanan memberi tekanan kepada mereka. Apa yang paling penting ialah kami dapat menampilkan aksi terbaik," kata Pan Yong He. Pada perlawanan pertama peringkat kumpulan JDT berjaya mencatat kemenangan bergaya 5-0 ke atas Guangzhou FC.


RM45 juta peruntukan Pusat Belia di Ipoh

IPOH, 26 April - Kementerian Belia dan Sukan bakal mewujudkan Pusat Belia di Ipoh, Perak dengan peruntukan RM45 juta.  Menterinya, Datuk Seri Ahmad Faizal Azumu berkata pusat berkenaan merupakan tempat aktiviti golongan belia yang dilengkapi dengan pelbagai kemudahan dan fasiliti untuk kegunaan mereka.  "Kami telah mengenal pasti sebidang tanah di sini untuk mewujudkan sebuah pusat belia dan saya sedang berurusan dengan kerajaan negeri untuk mendapatkan tanah tersebut jadi saya harap perkara ini dapat dijalankan segera supaya kita dapat segerakan pembinaan pusat itu untuk kegunaan belia di Perak," katanya.Jelas beliau kemudahan berkenaan bakal menjadi fasiliti ketiga dalam negara selepas Johor dan Pulau Pinang.  Pusat aktiviti belia kita adakan pelbagai fasiliti disana dimana para belia boleh berkumpul dan gunakan fasiliti-fasiliti di bangunan yang kita sediakan nanti."Peruntukan yang kita telah sediakan untuk pembinaan Perak Youth Centre ni sebanyak RM45 juta dan tentunya rakyat Perak akan rasa gembira dengan kewujudan Perak Youth Centre ni", katanya selepas menghadiri majlis berbuka puasa bersama warga Kem Briged Utara Pasukan Gerakan Am (PGA) Ulu Kinta di sini.

(Datuk Seri Ahmad Faizal Azumu menghadiri majlis berbuka puasa bersama warga Kem Briged Utara Pasukan Gerakan Am (PGA) Ulu Kinta, Ipoh)


Latihan pusat skuad B-23; sembilan lagi pemain melapor diri

KELANA JAYA, 26 April - Seramai sembilan lagi pemain melaporkan diri pada kem latihan pusat pasukan bola sepak Bawah 23 Tahun (B-23) kebangsaan, menjelang temasya dwi tahunan Sukan SEA Hanoi.Menurut hantaran Facebook rasmi Persatuan Bolasepak Malaysia (FAM) malam tadi, sesi latihan hari ketujuh di Wisma FAM, Kelana Jaya menyaksikan seramai 14 pemain menjalani sesi latihan di bawah kendalian Ketua Jurulatih Brad Maloney.

(Sesi latihan hari ketujuh di Wisma FAM, Kelana Jaya menyaksikan seramai 14 pemain menjalani sesi latihan)

Sembilan pemain itu adalah Firdaus Irman Fadhil, V. Ruventhiran, A. Shivan Pillay, Aiman Afif Afizul, Ahmad Aysar Hadi Shapri, Daryl Sham, Umar Hakeem Suhar Rezwan, Ubaidullah Shamsul Fazili dan Nik Akif Syahiran Nik Mat.Mereka menyertai lima pemain lain iaitu Shafi Azswad Sapari, Haqimi Azim Rosli, Sikh Izhan Nazrel Sikh Azman, Fahmi Daniel Zaaim dan Faiz Amer Runnizar yang telah melapor diri sejak 19 April lepas.Selain sebagai persiapan menghadapi saingan di Hanoi, kem latihan pusat itu juga medan persediaan sebelum bertanding pada Piala Asia B-23 di Uzbekistan bermula 1 hingga 19 Jun ini.


Sembilan lagi pemain sertai skuad Maloney, menjelang temasya Sukan SEA Hanoi di Vietnam bulan depan

KUALA LUMPUR, 26 April - Seramai sembilan lagi pemain melapor diri di kem latihan pusat pasukan bola sepak Bawah 23 Tahun (B-23) kebangsaan, menjelang temasya Sukan SEA Hanoi di Vietnam bulan depan.

Menurut hantaran Facebook rasmi Persatuan Bolasepak Malaysia (FAM), sesi latihan hari ketujuh skuad kendalian Brad Maloney di Wisma FAM, Kelana Jaya itu, sudah disertai seramai 14 pemain, di bawah kendalian Ketua Jurulatih Brad Maloney.Sembilan pemain mula melapor diri, iaitu Firdaus Irman Fadhil, V. Ruventhiran, A. Shivan Pillay, Aiman Afif Afizul, Ahmad Aysar Hadi Shapri, Daryl Sham, Umar Hakeem Suhar Rezwan, Ubaidullah Shamsul Fazili dan Nik Akif Syahiran Nik Mat.Mereka menyertai lima pemain lain iaitu Shafi Azswad Sapari, Haqimi Azim Rosli, Sikh Izhan Nazrel Sikh Azman, Fahmi Daniel Zaaim dan Faiz Amer Runnizar yang sudah melapor diri sejak 19 April lalu.Kem latihan pusat skuad B-23 kebangsaan itu sebagai persiapan menghadapi Sukan SEA 2021 di Hanoi, Vietnam dari 6 hingga 22 Mei 2022 sebelum terbang ke Uzbekistan bagi mengharungi kempen Piala Asia B-23 2022 bermula 1 hingga 19 Jun 2022.

(Sesi latihan hari ketujuh skuad kendalian Brad Maloney di Wisma FAM, Kelana Jaya/FB FAM)

Baki pemain lain dari senarai 31 pemain yang dipanggil oleh Maloney akan melapor diri secara berperingkat selepas masing-masing selesai komitmen perlawanan bersama kelab masing-masing.Diundi dalam Kumpulan B pada temasya sukan dwitahunan itu, Malaysia dijadual berdepan Thailand pada 7 Mei, Laos (11 Mei), Singapura (14 Mei) dan Kemboja (16 Mei) di Stadium Thien Truong Stadium, Nam Dinh untuk merebut dua slot ke separuh akhir.Pada edisi 2019 di Filipina, pasukan negara di bawah bimbingan Datuk Ong Kim Swee gagal melepasi peringkat kumpulan, selepas memenangi pingat perak pada edisi 2017 di Kuala Lumpur.Malaysia kali terakhir memenangi ‘ibu segala emas’ temasya itu pada edisi 2011 di Indonesia bawah bimbingan Kim Swee.


Liek Hou juara Kejohanan Badminton Para Antarabangsa Brazil

KUALA LUMPUR, 25 April - Jaguh badminton para negara, Cheah Liek Hou sekali lagi berjaya merangkul gelaran dunia, kali ini menjuarai Kejohanan Para Antarabangsa 2022 di Brazil, awal pagi tadi.Lebih menarik, ini merupakan kejuaraan dunia kelapan beturut-turut buat Liek Hou.Liek Hou memenangi acara perseorangan lelaki kategori SU5 (bagi kecacatan anggota bahagian atas) dengan mengalahkan pemain Perancis, Meril Loquette 21-17, 21-17 dalam perlawanan akhir.

(Liek Hou mempertahankan gelaran juara Kejohanan Badminton Para Antarabangsa Brazil 2022)

Beraksi dalam arena kompetitif buat kali pertama sejak memenangi pingat emas Paralimpik September lepas, Liek Hou mencatat kemenangan keenam berturut-turut terhadap lawannya yang menghuni ranking ke-7 dunia.Pemain nombor dua dunia itu mula mempamer prestasi yang konsisten sejak menjuarai Kejohanan Para Badminton 2019 di Denmark.Dia yang mendapat bimbingan legenda badminton negara, Datuk Rashid Sidek, turut berjaya mengekalkan rekod kemenangan dalam 41 perlawanan berturut-turut.Liek Hou merakamkan penghargaannya kepada seluruh rakyat Malaysia yang terus memberi sokongan padu kepadanya sambil berharap pencapaian ini dapat diteruskan pada masa akan datang. "Biarpun meraih kemenangan di kejohanan ini saya belum berpuas hati dengan prestasi dipamerkan berikutan hampir tujuh bulan tidak beraksi. Keadaan angin di sini juga agak kuat dan menyukarkan untuk melakukan aksi terbaik."Persembahan saya juga tidak berapa konsisten sepanjang mengharungi perlawanan di sini namun saya tekad untuk membaiki kekurangan itu nanti apabila pulang ke Kuala Lumpur,” katanya menerusi pautan video yang dikongsikan.


Atlet berjaya rangkul emas di Hanoi bakal terima insentif khas

BUKIT JALIL, 25 April- Berita gembira buat atlet negara yang akan ke Sukan SEA Hanoi,Mei depan.Jika berjaya meraih pingat emas, mereka bakal menerima insentif khas sebagai penghargaan mengharumkan nama negara di temasya sukan dwitahunan itu.Ganjaran tersebut dijanjikan sendiri Ketua Kontinjen Malaysia, Datuk Nur Azmi Ahmad yang akan memberikannya kepada atlet sebaik sahaja mereka memenangi acara di sana.Menurut Datuk Nur Azmi Ahmad, insentif ini dilihat mampu menjadi pembakar semangat buat atlet negara menampilkan keupayaan sebenar mereka, sekali gus mencapai misi membawa pulang 31 pingat emas."Yang tu nanti siapa dapat 'first medal' dia tahulah berapa insentif dia. Saya nak atlet menolong saya mendapatkan pingat jadi saya pun kena sediakan peruntukan kepada mereka supaya kejayaan diraih itu dikongsi bersama. Dia bekerja, saya beri sesuatu kepada mereka," katanya.Beliau berkata demikian selepas Perhimpunan Akhir Kontinjen Malaysia ke temasya Sukan SEA Hanoi di Bukit Jalil.

(Ketua Kontinjen Malaysia, Datuk Nur Azmi Ahmad)

Sebelum ini pemenang pingat emas di Sukan SEA akan menerima habuan berjumlah RM20,000 di bawah Skim Hadiah Kemenangan Sukan (SHAKAM).Seramai 589 atlet terdiri daripada 364 lelaki dan 225 wanita bakal menggalas cabaran Malaysia di temasya yang akan berlangsung dari 12 hingga 23 Mei itu nanti.Pada edisi 2019 di Manila, Malaysia berjaya membawa pulang 56 pingat emas, 57 pingat perak, dan 71 gangsa.


Liga Juara-Juara Asia: JDT tumpas 0-5 kepada Kawasaki Frontale

ISKANDAR PUTERI, 25 April - Kelab Johor Darul Takzim (JDT) gagal meneruskan momentum dalam perlawanan Liga Juara-Juara Asia, apabila tumpas 0-5 kepada Kawasaki Frontale di Stadium Sultan Ibrahim, malam tadi. Ia merupakan kekalahan pertama skuad Harimau Selatan dalam aksi kumpulan I selepas 4 perlawanan.Pada aksi timbal balik itu dihadapan lebih 16,000 penyokong, pasukan kendalian Toru Oniki bermula garang apabila membolosi gawang JDT seawal minit ke-14 menerusi sepakan percuma yang disempurnakan pemain tengah Yasuto Wakizaka.Tersentak dengan jaringan itu JDT cuba mencari gol penyamaan namun sekali lagi gawang mereka bocor menerusi Yu Kobayashi pada minit ke-31.

Kawasaki Frontale terus menambah derita anak buah Benjamin Mora dengan jaringan ketiga, dua minit sebelum tamat separuh masa pertama menerusi rembatan Kobayashi.Tuan rumah cuba bangkit untuk merapatkan kedudukan, namun gagal memanfaatkan peluang terhidang apabila tendangan Shane Lowry melepasi palang pada minit ke-65.Tidak menunggu lama, Marcio Barbosa meledak gol keempat buat kelab liga utama Jepun itu pada minit ke-81 sebelum Chanathip Songkrasin melengkapkan kemenangan bergaya Kawasaki Frontale, tujuh minit kemudian.Susulan kemenangan itu Kawasaki Frontale kini naik ke tangga teratas dengan 8 mata.JDT pula turun ke kedudukan kedua, berkongsi 7 mata dengan Ulsan Hyundai, namun dipisahkan dengan perbezaan gol.

Dalam pada itu meskipun kalah Ketua Jurulatih JDT, Benjamin Mora tidak kecewa dan enggan menyalahkan mana-mana pemain.

Beliau mengakui, kebanyakan pemain yang diturunkan malam tadi kurang pengalaman dan minit permainan sama ada dalam saingan ACL atau Liga.

Keputusan merehatkan beberapa pemain pada perlawanan tersebut juga bertujuan mengelakkan mereka mengalami kecederaan dan kelesuan selepas mengharungi empat perlawanan dalam tempoh 12 hari.  Tambahnya, JDT akan kembali dengan prestasi mantap menjelang perlawanan seterusnya, menentang Guangzhou FC.


ACL: Kawasaki Frontale benam JDT 5-0

(Pemain JDT Fernando Forestieri dikawal ketat dua pemain Kawasaki Frontale Ten Miyagi dan Kento Tachibanada pada perlawanan Liga Juara-Juara Asia (ACL) malam tadi/BERNAMA)

ISKANDAR PUTERI, 25 April - Kelab Johor Darul Takzim, (JDT) mencatatkan kekalahan pertama dalam aksi Liga Juara-Juara Konfederasi Bola Sepak Asia (ACL) musim ini, selepas dibelasah Kawasaki Frontale, 5-0 di Stadium Sultan Ibrahim, di sini malam tadi. Perlawanan yang berlangsung dihadapan lebih 16,000 penyokong itu menyaksikan Yasuto Wakizaka, Marcio Bardosa, Chanatip Songkrasin dan Yu Kobayashi mencipta nama sebagai penjaring perlawanan. Meskipun kalah, Ketua Jurulatih JDT, Benjamin Mora tidak kecewa dengan prestasi pemain dan tidak akan menunding jari terhadap mana-mana pemain atas keputusan tersebut.  Beliau mengakui, kebanyakan pemain yang diturunkan tidak mempunyai pengalaman yang banyak beraksi dalam ACL serta Liga.

Benjamin juga menjelaskan, keputusan merehatkan beberapa pemain pada perlawanan tersebut bertujuan mengelakkan mereka daripada mengalami kecederaan dan kelesuan selepas mengharungi empat perlawanan dalam tempoh 12 hari.  "Kami menerima gol di minit awal, menerusi satu sepakan percuma yang cantik dan daripada situ kami tidak dapat mengejar. "Bagi saya, para pemain secara individu telah berusaha sebaik yang mungkin dan perlu diingatkan, pemain yang turun hari ini kebanyakan mereka tidak ada pengalaman banyak dalam ACL dan dalam liga," katanya. Pihaknya akan berbincang dengan pasukan dan berazam kembali dengan prestasi mantap, menjelang perlawanan seterusnya menentang Guangzhou FC.


Tiada campur tangan urusan pemilihan jurulatih baharu Akademi Badminton Malaysia

PETALING JAYA, 25 April - Tiada campur tangan barisan pengurusan dalam urusan pemilihan jurulatih baharu di Akademi Badminton Malaysia.Jelas Presiden Persatuan Badminton Malaysia (BAM), Tan Sri Mohamad Norza Zakaria berhubung isu pelantikan itu, pihaknya menyerahkan kuasa penuh kepada bahagian teknikal BAM yang diketuai Rexy Mainaky untuk membuat pemilihan tersebut."Saya serahkan kepada pihak teknikal untuk memutuskan itu sebab mereka mempunyai KPI sendiri. Mereka juga sedang melihat banyak cabaran kejohanan tahun ini."Jadi saya rasa Reexy dan Choong Hann apa yang mereka cadangkan kami akan perhatikannya, kami akan berusaha mengenainya dan kemudian jika kita rasa cadangan itu kita akan luluskan," katanya pada sidang media selepas mempengerusikan Mesyuarat Majlis BAM dan mesyuarat agung tahunan badan induk itu, di sini.

Sebelum ini, jurulatih beregu lelaki Flandy Limpele dari Indonesia memutuskan tidak menyambung kontrak bersama BAM yang berakhir April ini.Selain Flandy, BAM turut kehilangan khidmat jurulatih perseorangan wanita, Indra Wijaya dan jurulatih beregu wanita, Chan Chong Ming selepas masing-masing meletak jawatan pada Februari lalu dan Disember tahun lepas.Seorang lagi jurulatih kelahiran Indonesia, Paulus Firman yang memegang jawatan sebagai jurulatih beregu campuran turut dijangka ‘angkat kaki’ apabila kontraknya berakhir hujung bulan ini.


F1: Verstappen mula petak hadapan, dominasi pecut sesi kelayakan

IMOLA, 24 April - Juara dunia, Max Verstappen akan bermula di petak hadapan pada perlumbaan Grand Prix (GP) Emilia Romagna malam ini selepas pemandu Red Bull itu mengungguli saingan pecut di sesi kelayakan.Kejayaan Verstappen memenangi saingan pecut sesi kelayakan tersebut menyaksikan dia mengutip lapan mata.Dia bagaimanapun masih ketinggalan 46 mata di belakang pemandu Ferrari, Charles Leclerc.Leclerc yang mendahului kejuaraan pemandu dunia dengan 71 mata, berada di petak kedua diikuti Sergio Perez di petak ketiga buat Red Bull.

(Lewis Hamilton memulakan perlumbaan pecut di litar perlumbaan di Imola, Itali, pada Sabtu/FOTO AFP)

Seorang lagi pemandu Ferrari, Carlos Sainz yang menduduki tempat kedua keseluruhan, bermula di petak keempat.Juara dunia lapan kali, Lewis Hamilton dari pasukan Mercedes pula akan bermula di petak ke-14 manakala rakan sepasukan George Russell pula di petak ke-11.


'Speedy Tigers' kena belasah 0-7 pada aksi kedua di Australia

AUSTRALIA, 24 April - Skuad hoki lelaki negara mencatat kekalahan kedua dalam siri ujian antarabangsa dengan Australia petang tadi.Selepas tewas 0-3 pada aksi pertama kelmarin, skuad kendalian A. Arul Selvaraj itu kali ini dibelasah 7-0 pada aksi di Stadium Hoki Perth.Turun berdepan pasukan nombor satu dunia, skuad negara mula ketinggalan seawal minit ke-5 hasil jaringan padang Jack Welch.Nathan Ephraums menambah gol kedua pada minit ke-11, diikuti Joshua Simmonds (minit ke-27) dan jaringan peribadi kedua Welch (minit ke-29).

(Skuad Senior Lelaki Kebangsaan terpaksa akur tewas 0-7 kepada Australia/FOTO FB MHC)

Skuad 'The Kookaburras' itu kemudian menambah dua lagi gol menerusi Blake Govers pada minit ke-34 dan 51 sebelum Jacob Anderson menutup permainan dengan gol ketujuh pada minit ke-59.Ini kekalahan terbesar skuad negara kepada Australia.Skuad 'The Speedy Tigers' akan meneruskan siri ujian antarabangsa ketiga Selasa ini sebelum aksi terakhir pada 28 April ini.


Tenis terbuka Serbia: Djokovic, Rublev buat perhitungan di pentas final

BELGRADE, 24 April - Pemain nombor 1 dunia, Novak Djokovic sekali lagi dipaksa bangkit sebelum mengalahkan Karen Khachanov dari Rusia 4-6, 6-1, 6-2, sekali gus mara ke final Terbuka Serbia.Djokovic sebelum ini tewas di set pertama dalam dua perlawanan terdahulu di pusingan 16 terakhir dan suku akhir.Pemain berusia 35 tahun itu sekali lagi mengharungi badi yang sama sebelum bangkit di set kedua dan ketiga untuk menewaskan Khachanov di separuh akhir.Kemenangan itu menyaksikan Djokovic berpeluang menjulang gelaran ketiga kejohanan ini selepas menjuarainya pada 2009 dan 2011.Djokovic akan berdepan bintang Rusia, Andrey Rublev di pentas final.Sementara itu, Rublev pula mara setelah menyingkirkan Fabio Fognini dari Itali di separuh akhir.Pemain nombor 8 dunia itu beraksi cemerlang untuk menang mudah 6-2, 6-2 ke atas Fognini dalam tempoh 62 minit.Ini kali pertama Rublev mara ke final dan berpeluang merangkul gelaran juara kejohanan tersebut.

(Djokovic meraikan kemenangannya menentang pemain Rusia, Karen Khachanov pada penghujung perlawanan separuh akhir kejohanan ATP 250 Tenis Terbuka Serbia pada Sabut/FOTO AFP)


Penjadualan semula Liga Super; TFC buat rayuan ke FAM, MFL

KUALA TERENGGANU, 24 April - Terengganu FC-TFC mengemukakan surat rayuan kepada Persatuan Bola Sepak Malaysia-FAM dan Malaysia Football League-MFL.Ia susulan penjadualan semula dan penundaan perlawanan Liga Super 2022 disebabkan pertembungan dengan Sukan Sea Vietnam bulan depan. Pegawai Eksekutif TFC Sendirian Berhad, Ab Rasid Jusoh berkata, penjadualan semula itu memberi kesan terhadap sumber kewangan pihaknya.  Ini kerana segala tempahan pembelian tiket penerbangan dan penginapan bagi para pemain, pegawai pasukan serta penyokong ke Kota Kinabalu, Sabah, sebelum ini telah dibuat awal.

(Ab Rasid Jusoh ditemui wartawan di Kuala Terengganu)

"Sebelum ini kita mengalami penundaan akibat daripada covid ini. jadi ini lagi penundaan yang berlaku. saya tak tahu penjadualan-penjadualan ini membantu pasukan-pasukan negeri, pasukan kami. itulah saya rasa kecewa, bukan sedikit. banyak kecewalah disebabkan perkara ini," Kata Ab Rasid kepada wartawan di sini.

Menurutnya, lima pemain TFC Satu telah dipanggil menjalani latihan persiapan ke Hanoi, menyaksikan Ketua Jurulatihnya Mohd Nazufi Zain ketika ini hanya mempunyai pilihan pemain yang terhad termasuk masalah kecederaan. Pada musim ini skuad Penyu hanya mendaftarkan 26 pemain sahaja dan dijadual berdepan empat perlawanan selepas ini iaitu tiga di Liga Super dan satu perlawanan Piala FA dalam tempoh terdekat.